NAŢIUNEA DA VINCI 


SEBASTIAN A. CORN 


Un veritabil tur de forţă SF într-o lume crepusculară, 
străbătută de acorduri familiare. Sebastian Corn baleiază 
cu uşurinţa marelui său talent într-un registru tematic 
divers şi incitant. 


Pe Wiard îl durea capul. Îl durea capul şi se gândea la 
un prieten de-al său care îi spusese acum vreo 20 de ani că 
nu există decât lucruri finite. „Îţi dai seama, tot permutând 
evenimente şi personaje, până la urmă, întâmplările vor 
ajunge să se repete...” 

— Ce idiot!... a zâmbit Wiard şi a bătut de câteva ori cu 
pixul în birou. 

Capul îl durea din ce în ce mai tare, iar Nora întârzia 
cu ceaiul. Wiard s-a împins cu picioarele în podea, 
alunecând pe scaunul cu rotile până în dreptul stativelor 
cu lame. Fungi. Ciuperci. Clasificate, aranjate, colorate cu 
Roşu Sudan, sau cu albastru de Maienza. Sau crescute pe 
medii Sabouraud, pe plăcuţe Petri. 

— Sporotrichon... a şoptit şi şi-a apăsat palmele pe 
tâmple, chiar cînd s-a deschis uşa biroului. 

Nora. Cu tava de metal lucios. Cana înaltă de porțelan, 
aburea. 

— Ceaiul! i-a zâmbit. 

Wiard a dat microscopul la o parte şi a făcut loc cănii. 
Amicul ăla de acum 20 de ani îi spunea că şi ei, Wiard, 
Malvern şi toţi ceilalţi, mai purtaseră toată discuţia aceea, 
că o vor mai purta cândva şi încă altcândva - cine ştie de 
câte ori o mai purtaseră şi până atunci? 

Cine ştie de câte ori Nora îi mai adusese ceaiul de 


fructe până acum? 

— Te aşteaptă domnul Blaiberg. E în hol. Vrea să ştie 
rezultatul culturilor. 

— Mă doare capul. Lasă-mă să beau ceaiul. Stau după 
aia de vorbă şi cu domnul Blaiberg. 

— Domnul  Blaiberg a coborit prin rezervorul 
Tyrhennian. Vine tocmai din lumea Saxa Coburg. Domnul 
Blaiberg face parte dintre cei ce sprijină financiar 
laboratorul. 

Cinste lui! Înseamnă că domnul Blaiberg era un 
filantrop. Era un filantrop atins de o micoză. Ceea ce era 
perfect. Tipii ăştia foarte bogaţi trebuie să aibă şi ei măcar 
un lucru care să nu le meargă bine. Pielea dintre degetele 
de la picioarele lui Blaiberg nu arăta bine. Creierul lui însă 
lucra splendid. O pisa pe Nora la cap. Creierul lui Blaiberg 
ştia că Wiard nu era în stare s-o refuze pe Nora, aşa că o 
pistona, de câte ori trecea prin hol. „Zi-i doctorului Wiard 
că aştept!” 

Wiard a gustat din ceai, a holbat ochii şi a împroşcat 
lamele şi eprubetele cu un jet de lichid fierbinte pulverizat 
printre dinţi. 

— Zahăr? Ai pus zahăr şi lămâie în ceaiul meu? 

Nora a înţepenit. Nu era genul, dar de data asta 
înţepenise, privind buimacă la Wiard. 

— Şi zahărul şi lămâile sunt scumpe în Passargadae... 
Abia cresc în câmpiile tunelifere din lumea Rimini... 

— De câte ori ţi-am spus că nu vreau să-mi strici ceaiul 
cu zahăr? Sau cu lămâie? 

— Aşa l-ai băut de fiecare dată. 

În laborator, Wiard bea ceaiul doar din punct de vedere 
funcţional. Suplinind un ritual. Numai că acum avea o 
migrenă şi jinduia după ceaiul adevărat pe care îl consuma 
acasă. Singur. În habitatul şi atmosfera izolată, marcată cu 
însemnul: Wiard Thurmann, cel adevărat. Celălalt. Cel la 
care nici chiar Nora nu avea acces. Cu toate că se culca cu 
ea, când şi când. 


Numai că Nora făcea şi ea parte dintr-o suită de gesturi 
funcţionale. 

— Să-ţi zic ceva, Nora. Ceaiul se bea fără zahăr şi fără 
lămâie. Pui apa la încălzit şi pândeşti să nu dea în clocot. 
Pui frunzele în apă, opreşti focul şi acoperi ibricul cu o 
farfurie. Aşa îţi iese un ceai aromat. O infuzie nobilă, asta 
trebuie să fie ceaiul! Zahăr şi lămâie pun doar tipii ca 
Blaiberg! Ei habar n-au ce-i ăla un ceai elegant. 

— Nici tu nu ştii ce-i ăla un ceai elegant. Aici îl bei 
mereu cu zahăr şi lămâie. 

— Aici sunt Wiard Thurmann. Doctor în micologie. Aici 
beau ceai conform comenzii sociale. Ce părere ai de 
chestia asta? 

A privit-o drept în ochi. După cum spusese Malvern 
acum 20 de ani: cine ştie de câte ori o mai zgâlţâise pe 
Nora aşa? Din cauza lucrurilor finite, care se repetau? 
Mmh? De câte ori îşi mai bătuse joc de ea? Pentru că 
vorbise despre ceai, dar tonul lui spunea: şi când ies cu 
tine la plimbare, în lumea Firenze, sunt tot Wiard 
Thurmann, doctor în micologie. Pricepi? - se uita la Nora. 
Pricepi? 

Telefonul a bâzâit pe celălalt birou, printre dosarele 
azvârlite vraişte. Wiard a pus ceaşca pe farfurie. Clink! 
Nora s-a dus la telefon. Probabil că Blaiberg spumega, 
aşteptând în hol. Picioarele îmbrăcate în ciorapii de 
bumbac pe care îi purta câte o singură dată - transpirau, 
realizând mediul de cultură ideal pentru Epydermopbhyton, 
micoza care îi mânca degetele. Probabil că pe Blaiberg îl 
usturau picioarele la ora asta. Sigur: ar fi vrut să se 
descalţe şi să se scarpine. Dar asemenea chestii nu se fac 
în public. 

Mai ales când erai îmbrăcat în costume elegante din 
lumea Britta - de la peste cinci rezervoare şi şase câmpii 
tunelifere distanţă... 

— E pentru tine, Wiard. Condotierii urbani. 

Condotierii urbani? Wiard s-a ridicat de pe scaun şi s-a 


dus la telefon, trecând aproape de Nora, mai-mai s-o 
atingă. A întins mâna şi a bătut-o pe umăr. Un gest 
funcţional. Era tot ce putea să facă pentru ea. Dacă o să 
aibă suficient timp astăzi, o să se culce cu ea. La fel de 
funcţional. Sexul era însă, o chestie cu care păcăleai lumea 
mult mai uşor. Wiard era sigur de asta. 

— Wiard Thurmann! a spus în receptor. 

— Mă bucur să vă aud, domnule doctor. Sunt Abd-el 
Vessalio, comite în corpul condotierilor urbani. Avem o 
explozie în blocul Agrigento, la numai trei sute de metri 
sub rezervorul Tyrhennian. Specialiştii noştri spun că e 
nevoie de dumneavoastră. 

— Sunt doctor în mi-co-lo-gi-e, domnule... domnule... 

— Abd-el Vessalio. Abd-el Vessalio, domnule Thurmann. 
Specialiştii noştri spun că... 

Wiard nu l-a mai ascultat. A acoperit microfonul cu 
palma şi s-a uitat la Nora: 

— Un atentat. Blocul Agrigento. Ai auzit ceva? 

Nora a ridicat din umeri. 

— Să vedem la radio. Sau laTV. 

S-a dus în colţul dinspre intrarea în laborator şi a dat 
drumul aparatelor. Staţia emitea muzică, iar la TV dădeau 
un clip promoţional. Thaddeus Fujita lansa o nouă linie de 
pelerine din piele şi pălării lucioase, din nichel... 

— ... şi prezenţa dumneavoastră e strict necesară! a 
încheiat comitele, în receptor. 

— Cred că e o greşeală, domnule Vessalio. Sunt sigur 
că în tabelele dumneavoastră scrie clar: Wiard Thurmann, 
micolog la laboratoarele Flexner. Nu mă pricep deloc la 
criminalistică, dar am impresia că ce vă trebuie acum e un 
expert în explozibile, dacă îmi permiteţi. 

Wiard vorbise cât se poate de sec. Transformând linia 
de telefon într-un cablu îngust de gheaţă. În mod normal, 
Vessalio ar fi trebuit să înţeleagă asta şi să închidă 
telefonul pe loc, jignit. 

— Nu m-aţi ascultat cu atenţie, domnule Thurmann. 


V-am explicat! Specialiştii noştri susţin că e nevoie de un 
micolog. Un expert în ciuperci. 

— Ascultă, Vessalio! Flexner mă plăteşte cu 30 de 
dubloni-vynil pe ora de somn inclusiv, înţelegi? Helmuth 
Blaiberg aşteaptă la uşa mea să-i dau o reţetă. Asta 
înseamnă 1.000 de dubloni-vynil suplimentari în contul 
meu. Nu mă interesează exploziile voastre. 

Vessalio a tuşit în telefon. De la celălalt capăt al firului 
se auzea un zvon agitat de şoapte. 

— O secundă, domnule Thurmann. Vi-l dau pe şeful 
meu. Domnul Claudio Alastair. 

— Domnule doctor! - vocea lui Alastair era mult mai 
aspră. Grăbită - Sunt treizeci de morţi în Agrigento, trei 
sferturi din bloc s-a prăvălit pe culoarele lumii Firenze, sau 
au zburat în sus. Au ajuns tocmai în câmpiile tunelifere din 
Piombino. Rezervorul Tyrrhenian s-a fisurat pe o lungime 
de nouă metri. Pirotehniştii şi pionierii sunt deja aici. Şi ei, 
şi medicii noştri. Dar expertul condotierilor, domnul doctor 
Marsan spune că prezenţa dumneavoastră este 
indispensabilă. 

Wiard ar fi putut să strivească receptorul în mână. Sau 
să se holbeze. Sau să înjure printre dinţi. Sau să tipe la 
Nora: de ce-l dăduse la telefon? 

— Aşa susţine Marsan? 

— Aşa susţine domnul doctor Marsan! Sunteţi colegi, 
domnule Thurmann! a subliniat Alastair. 

Spusese colegi? Mă rog... El şi Marsan fuseseră 
prieteni la cataramă. Acum, erau doar camarazi de 
breaslă. Nu mai aveau motive să dea ochii unul cu altul. 

„O să păţeşti exact ca şi mine, Wiard!” - aşa îi zisese 
Malvern - „Marsan ăsta al tău e un porc care are talentul 
să se poarte elegant în public”. 

„Marsan e prietenul meu cel mai bun, Malvern... ce 
naiba?!” 

„Păi, aş putea să-ţi spun o scurtă chestie despre el. 
Marsan a lucrat un timp în acelaşi loc cu mine şi cu 


nevastă-mea. Elsa, o ştii, nu?” - Wiard a zis că da - „Mă 
cam prinsesem că Marsan îi făcea curte Elsei. Tipii de la 
serviciu şuşoteau din ce în ce mai des, pricepi? Ei, şi de 
ziua mea, mă trezesc cu un cadou din partea lui Marsan. 
Mi l-a dat în public, înţelegi? In sala de consiliu, cu toată 
lumea de faţă, ţinând într-o mână cupa cu şampanie din 
lumea Franche-Comté, pe care o plătisem cu 30 
dubloni-vynil fiola... Al dracu’ Marsan! Ţinea în mâna 
dreaptă cupa cu şampanie plătită de mine, iar cu mâna 
stângă îmi întindea un cadou. De ziua mea. Nu-l deschizi? - 
m-a întrebat - Nu ştii că aşa e civilizat? - Lumea se uita 
ţintă la noi. Am căutat-o din ochi pe Elsa. leşise. Am luat 
pachetul cu fundă roşie şi l-am desfăcut, înăuntru era o 
cutie cu prezervative şi un bilet. E marca de prezervative 
care îi place cei mai mult Elsei. Semnat: Virgilio Marsan. 
După trei săptămâni, am divorţat.” 

„Şi ce legătură are asta cu mine şi cu Marsan?” - Wiard 
îşi coborâse colţurile buzelor şi se pregătea să soarbă o 
gură de ceai. 

„Vreau să zic că Marsan lucrează cu tine şi cu Anne...” 

„Marsan e căsătorit. E căsătorit cu...”. Wiard s-a oprit 
brusc. Marsan era căsătorit cu Elsa Marsan, fostă 
Malvern. Numele de fată nu i-l mai ştia nimeni. 

„Ai dreptate, Marsan e căsătorit cu Elsa. Dar şi când 
mi-a făcut mie figura, era căsătorit cu nu ştiu cine dracu'! 
Aşa că, fii atent! Eu unul am auzit nişte zvonuri cum că...” 

Wiard păţise ce păţise şi Malvern. Numai că el nu 
primise de ziua lui de naştere o cutie cu prezervative. Pur 
şi simplu, Anne îi trimisese un bilet scris de mână. Wiard îl 
găsise pe noptieră în timp ce, încruntat, se întreba de ce 
naiba e o asemenea dezordine în casă. 

Orice înşiruire de acţiuni se face însă, respectând nişte 
priorităţi eşalonate. Pentru Wiard, prioritar a fost să 
citească biletul. Şi a căpătat explicaţia dezastrului din 
casă. Anne scotocise prin şifoniere şi sertare, îşi luase 
toate lucrurile şi se cărase la Virgilio Marsan, aşa cum îi 


lăsase scris pe hârtia imprimată - semn că metoda de 
eşalonare a lui Wiard era valabilă. Aflase, fără să-şi pună 
prea multe întrebări, de ce era casa în halul ăla şi cum 
stăteau lucrurile, în general. 


— Domnul doctor Marsan e acolo? 

— Domnul doctor Marsan tocmai prelevează mostre din 
jurul blocului Agrigento. Domnul doctor Marsan spune din 
trei în trei minute că e nevoie de un expert de talia 
dumneavoastră. Are nevoie de cineva cu care să se poată 
sfătui. 

— Bine. Am să vin. 

Wiard a închis telefonul şi a pornit cu paşi lenți spre 
cuier. Pelerina de mătase. Lavaliera turcoaz. 

— Blaiberg aşteaptă pe culoar, Wiard. 

Doctorul se examina atent în oglindă. Cizmele din piele 
îi luceau. Îşi potrivea peste pelerină părul dat cu gel, 
strâns în coadă de cal. 

— Arăt bine, nu? 

— Ce facem cu Blaiberg? 

— Are  Epydermophiton, e-n regulă? Are un 
Epydermophiton care răspunde la cea mai banală 
Amphotericină. Cred că eşti în stare să-i scrii o reţetă, nu? 

Nora a făcut semn că da. Era ascultătoare. Disciplinată. 
O relaţie funcţională era mai bună decât nimic. Cu puţin 
efort, ar fi putut chiar să-şi imagineze că... 


— Epydermophiton? s-a strâmbat Wiard şi s-a întors 
către Marsan. Marsan intrase deja în funicularul cu care 
Wiard urcase din marginea de jos a lumii Firenze. Scotea 
din trusa de piele setul de racle şi se pregătea să decapeze 
tavanul cabinei zincate. 

— Epydermophiton! a strigat din funicular. Toate 
graffiti-urile din preajma locurilor unde s-au comis 
atentate sunt, de fapt, colonii de fungii. O mutație de 
Epydermophiton, ca să fiu mai precis. 


Wiard a făcut semn cu bărbia în sus. 

— Tipii ăştia n-au nici o legătură cu exploziile? 

Marsan s-a uitat în direcţia indicată. Câmpiile 
tunelifere Piombino. Câțiva  condotieri urbani de-ai 
principelui Sforza se uitau cu binoclurile spre ei. De la 
înălţimea celor o sută de metri care despărţeau Firenze de 
Piombino. Frontiera. 

Unii culegeau fragmente din zidul azvârlit de explozie 
în lumea lor. Aveau şi ei pirotehnicieni şi criminalişti. Îşi 
pasau bucăţile de tencuială de la unul la altul şi comentau, 
gesticulând agitat. 

— Sunt destul de ameţiţi şi ei, a remarcat Wiard. 

— Te cred şi eu. Ce? Crezi că la ei n-au loc atentate? 

Marsan a ieşit din funicular şi s-a apropiat de graffiti-ul 
blocului Agrigento. Ca prin minune, înscrisul rămăsese 
neatins. Marsan s-a aplecat şi l-a studiat cu atenţie, 
trecând cu degetul peste el. Apoi a scos un şpaclu şi s-a 
apucat să răzuie inscripţia: 

RÂCÂIM ZIDURILE. RÂK! RÂK! LEONARDO DA VINCI. 
A citit şi Wiard înscrisul cu spray. Epydermopbhiton sub 
presiune, într-o bombă din aluminiu inert. Împroşcat pe 
zid. 

— Cine dracu' e ăsta? Leonardo da Vinci? a întrebat 
Wiard, aşezându-se pe vine lângă Marsan. 

— Trebuie să fie vreun guerillero urban. Claudio a 
cerut date despre tip la sediul condotierilor... 

Exista un bloc denumit Vinci în lumea Firenze. Poate că 
individul ăsta dezabuzat, Leonardo ăsta, era chiar din 
Firenze. 

— Te pomeneşti că şmecherul de Leonardo stă pe 
undeva pe aproape şi râde de noi, s-a amuzat Wiard. 

— Păi, cam ăsta e genul, a admis Marsan. O secundă! 
i-a făcut un semn scurt lui Wiard, preocupat să racleze 
graffiti-ul. Fragmente de tencuială cădeau în coşuleţul pe 
care abia dacă reuşea să-l proptească de zid - Nu-mi dai o 
mână de ajutor? - l-a privit pe Wiard. 


— Primeşti bani pentru ce faci, Marsan. De la 
condotierii urbani? Pe mine mă plăteşte Flexner. 30 de 
dubloni-vynil minutul. 

— Perfect! Claudio! Nu vrei tu să-i dai un telefon lui 
Flexner, patronul? Nu vrei tu să-i spui că se poate trezi şi 
el cu un atentat? Poate că o să consimtă să-l pună pe 
domnul Wiard la treabă... 

— Las-o baltă, Marsan! Vezi-ţi de ordinele tale şi las-o 
baltă! 

— Condotierii din Piombino vor să ne transmită un 
mesaj, domnule Alastair! s-a apropiat Abd-el-Vessalio. 

Claudio a luat telefonul. Wiard şi-a aprins o ţigară şi s-a 
uitat în jur. Piaţa Agrigento avea cam 100/150 de metri. 
Marginea superioară a lumii Firenze, în apropierea 
rezervorului Tyrhennian şi a câmpiilor tunelifere Piombino. 
Undeva în stânga, se ridicau geamurile suprapuse de 
plexiglass care dădeau afară din Passargadae. 

— Vrei să vezi ţara lui Garay? Marsan răsărise în 
spatele lui Wiard. 

S-au uitat amândoi pe ferestrele largi. Negru. Răcoros 
de negru. Dracu' mai ştia unde şi cine mai construia ceva 
în Passargadae. Mai jos de lumea Sudan, spuneau analiştii 
papali, nu se mai putea compune nici un fel de lume 
viabilă. Mai jos de Sudan, Passargadae se încingea. 50°C? 
55°C? Avea cineva curajul să construiască ceva atât de 
jos? 

— Mmh... Şi ţara lui Garay? Cei mai buni dintre noi au 
dispărut, a zâmbit Marsan. Umblă vorba că s-au dus în 
ţara lui Garay... mai sus de Cassiteridae. -35*C? -40°C? 
Cât de rece să fie ţara lui Garay? 

Wiard a tras din ţigară. Ultima lume despre care auzise 
că ar fi în construcţie, era Shalamar. O ridicau unii pe 
undeva printre Franche-Comte şi Saxa Coburg, într-o nişă 
laterală a Passargadaei. 

— Fir-ar al dracului de telefon! s-a enervat Alastair şi a 
dat receptorul lui Vessalio. S-a întrerupt legătura. Băieţii 


din Piombino vroiau să ştie al câtelea atentat e ăsta. Cică 
şi la ei e plin de explozii. Terminalele funicularelor, 
rezervoarele minore Garda şi Como au bufnit şi au inundat 
reşedinţa nunţiului papal. Graffiti-uri şi la ei. EŞTI FIUL 
MAMEI TALE. NU EŞTI FIUL ŢĂRII TALE. SEMNAT: 
LEONARDO DA VINCI. 

— E şi ăsta un motiv de mândrie locală, s-a amuzat 
Wiard. Un complexat din Firenze pune bombe în toate 
lumile în care ajunge şi... 

S-a întrerupt. Claudio şi Marsan se uitau la ei cu ochii 
micşoraţi. 

— În regulă, a admis Wiard. Am făcut un banc prost. 

— Aţi făcut un banc foarte prost, domnule doctor! l-a 
privit Claudio Alastair dintr-o parte. 

— Te pomeneşti că şi în Piombino e plin de ciuperci... 
i-a oprit Marsan, plictisit. 

— Mda. Mi-au lăsat în pager numele miceliilor pe care 
le-au depistat la ei... Uite! 

Pelerina lui Wiard a foşnit. Aproape că s-a ciocnit cu 
Marsan când s-a zgâit pe ecranul cu cristale lichide. 
EPYDERMOPHITON - LA PALATUL PRINCIPELUI DE 
MAGENTA. 

Wiard a pufnit în râs. Marsan punea capacele peste 
fragmentele de tencuială culese de pe ziduri şi din 
funicular. S-a uitat cu coada ochiului la fostul lui prieten, 
actual coleg; simplu coleg de breaslă, acum. 

— Sunt curios dacă şi în ţara lui Garay sunt unii care 
pun bombe... 

— Ascultă, Marsan! Miceliile astea sunt paraziți umani. 
Ştii foarte bine. Cum mama dracului?... 

— De ce crezi că te-am chemat? Când am văzut că am 
de-a face cu fungii, m-am gândit mai întâi la 
Pteronyssimus... Nu ăştia cresc pe pereţi? 

— Pteronyssimus a fost rezolvat de când au inventat 
Passargadae! s-a uitat Wiard la Marsan. Dezgusta. Ne-am 
fi îmbolnăvit cu toţii de astm, nu? Cu Pteronyssimus... 


— Aşa, ne-am ales cu o simplă claustrofobie. Mda. O 
simplă claustrofobie de Passargadae. Una care ne face să 
fabulăm despre ţara lui Garay. E şi asta o boală, nu, 
domnule Alastair? 

Şeful condotierilor urbani şi-a dat ochii peste cap: 

— Dă-o în paştele mă-sii, Marsan! Dacă o ţinem aşa, 
Firenze o să se facă praf. Francesco de Medicis o să mă 
dea afară, iar tu n-o să mai ai nici un salariu, Marsan! Am 
avut 30 de explozii în ultimele 200 de ore. 

— Ai belit-o, Claudio! Tu eşti condotier. Cine naiba o să 
te mai angajeze? Eu sunt doctor. O să fie nevoie de noi în 
cazul în care atentatele se înmulţesc. Sau dacă am chef de 
o viaţă liniştită, mă angajez la un laborator de cercetări. La 
Flexner, de pildă, ce zici Wiard? 

Wiard n-a zis nimic. Poate că toate bombele astea le 
puneau cei fugiţi în ţara lui Garay? Aia care întindeau 
Passargadae dincolo de limitele admisibile... Aia care nu 
ţineau cont de calculele iniţiale... cele care stabiliseră 
volumele ideale pentru structura Passargadaei... 

— Aţi aflat ceva de Leonardo da Vinci ăsta? l-a întrebat 
Wiard pe Alastair. 

Condotierul şi-a frunzărit agenda. 

— Mda. Leonardo e unu' care merge de colo-colo. A 
fost şi la Francesco de Medicis. Şi-a oferit serviciile, dar 
domnului de Medicis i s-a părut că citeşte un curriculum 
vitae scris de un dezaxat şi nu l-a primit nici măcar în 
audienţă. Am auzit că a luat funicularul spre Piombino, dar 
Sforza l-a flituit şi el. Pe urmă, n-a mai auzit nimeni nimic 
despre Leonardo... Leonardo da Vinci... 

Wiard s-a uitat la ceas. A dat să se întoarcă, s-o ia spre 
funicular. Vroia să coboare către laborator. 

— Hmm... da' ştiu c-a făcut o treabă bună! s-a uitat el, 
de jur împrejur, la dărâmături. Blocuri de granit sparte, 
desprinse din clădirea Agrigento. Apa care picura din 
fisura rezervorului Tyrrhenian - mâloasă, antrenând alge 
descompuse şi crustacee. 


— Bine că n-a sărit în aer fundul rezervorului. Sau 
geamurile care dau afară din Passargadae. 

— Eşti expert în ciuperci, Wiard! Marsan devenise 
serios - Ai citit pe undeva sau ai reuşit să creşti în 
laborator ciuperci pe sticlă? 

Ciuperci. Micelii. Hife. Aveau nevoie de interstiţii ca să 
crească. Era o axiomă. Ce vroia să spună Marsan? 

— Nici ciuperci explozive n-am mai văzut până azi, a 
început Wiard. Ce vrei să-mi sugerezi, Marsan? 

— Nişte ciuperci parazitează pielea umană. Suferă o 
mutație bizară şi încep să crească pe ziduri. Formează 
colonii ordonate chiar, colonii dispuse după un plan. Şi 
zidurile sar în aer. Treaba asta o face unu' de care n-a 
auzit nimeni. Leonardo da Vinci... Vreau să spun că s-ar 
putea să nu fii cel mai tare expert în micologie din Firenze. 

Wiard a ridicat din umeri. Prin cine ştie ce conexiune 
mentală şi-a amintit de bobocii vegetali de Venturi care 
explodau, azvârlind seminţele în toate părţile. Fertilizând. 
Asta se petrecea înainte de inventarea structurii 
Passargadae. 

lar bobocii Venturi nu fuseseră aclimatizaţi în 
Passargadae. 

— De ce nu-i dai lui Leonardo probele astea, dacă zici 
că e cel mai tare micolog din Firenze? a pufnit Wiard. 

— Când crezi că ne dai un răspuns? i-a întins Marsan 
recipientele cu fungii culese de pe zidurile pieţei, 
ignorându-i întrebarea. 

Wiard a cântărit din ochi recipientele. 

— Un profil enzimatic uzual îmi ia 12 ore de lucru. 
Numai că acum o să trebuiască să scanez tot ce ştiu în 
materie de catalizatori bio... trei zile e bine? 

Claudio Alastair a izbucnit în râs şi s-a înfăşurat mai 
bine în pelerina roşie cu însemnele lumii Firenze marcate 
pe revere. . 

— Trei zile înseamnă şapte atentate - a stabilit el - 
Deci? Promiţi că ne dai un răspuns peste şapte atentate, 


nu? 


Pe Wiard îl durea în cot de numărul atentatelor care 
aveau să aibă loc înainte ca el să caracterizeze corect 
coloniile de fungi. De fapt, treaba asta îl încânta până 
peste cap. Era ocupat şi ăsta era un lucru excelent. Nu mai 
avea nevoie de nici un fel de justificare ca să se 
debaraseze de relaţia funcţională întreţinută cu Nora. 

Dacă se gândea bine, poate că ar fi fost de preferat să 
se prefacă incapabil să desluşească problema în timp util. 
Să tragă de timp, adică. Şase zile? Şapte? 14 atentate? 20 
de atentate? 

— Să-ţi explic ceva, Wiard! l-a sunat Flexner însuşi a 
doua zi. Tocmai am vorbit cu Francesco - se referea la 
Francesco de Medicis, bineînţeles - Francesco e dispus să 
bage o găleată de dubloni-vynil în laboratoarele mele. Cu 
condiţia să respecţi termenele pe care le-ai dat lui Claudio 
Alastair. Cât i-ai spus c-o să-ţi ia? 

Asta era o întrebare retorică. Un fragment de dialog 
funcţional, iar Wiard o ştia prea bine. Il cunoştea suficient 
pe Flexner. Sau făcea o pauză pentru respiro, sau îl testa. 

— Trei zile. Dar e un termen minim. Coloniile astea 
explodează, Flexner! Coloniile astea se dispun într-un 
mesaj! Crezi că?... 

— Cred că cineva, Leonardo da Vinci sau altul, le 
plantează acolo; aşa cum sunt ele. Şi mai cred că 
ciupercile astea explodează, pricepi? In biologie, nu-mi 
permit decât să cred, Wiard! Sunt şeful unui consiliu de 
administraţie şi lucrez cu bani, nu cu microorganisme. Eu 
ştiu să vorbesc despre bani, înţelegi? 

— Înţeleg! a mormăit Wiard, pregătindu-se să închidă 
telefonul. 

— Nu închide! l-a ghicit Flexner. Francesco mi-a spus 
că plăteşte bine, iar eu îţi spun că sunt dispus să-ţi dau 
cotă parte pentru fiecare oră câştigată... 3.000 de dubloni 
suplimentari pentru fiecare oră ce devansează termenul de 


trei zile. 

Wiard a trântit receptorul. S-a răstignit în fotoliu. Nora 
a intrat în laborator. Tava cu ceaşca aburindă. Fără zahăr 
şi fără lămâie, Wiard ar fi pus mâna în foc. 

— Lasă ceaiul şi ieşi. Trebuie să mă gândesc. Trebuie 
să fiu singur. 

Nora era femeie. Femeile se pricep să-i facă pe bărbaţi 
să se simtă vinovaţi. Wiard, în schimb, se pricepea să 
scadă temperatura unei conversații cu câteva grade. Din 
patru-cinci cuvinte, nu mai mult. 

Nora a ieşit. 

Dubloni-vynil. Cu cât mai mulţi, cu atât mai bine. Anne 
era un element care lipsea din eşafodajul ultimilor ani 
petrecuţi de Wiard învârtindu-se prin Passargadae. Existau 
însă piese de schimb. Cumpărabile, traficabile aşa cum 
făcuse, de pildă, cu Nora. O manipulase şi o traficase, pe 
post de substitut senzual-sentimental. 

Numai că substituenţii aveau un dezavantaj major, 
dacă n-aveai bani să-i cumperi integral. Aveau tendinţa să 
se comporte autonom, îşi dezvoltau gânduri şi feeling-uri 
personale, se inserau în existenţa ta şi intenționau să 
capete control asupra unor parcele de timp. 

lar Wiard considera că timpul este proprietatea lui 
exclusivă. 

Cel mai bine era să plăteşti totul şi să te înconjuri cu 
marionete. Dublonii-vynil oferiţi de Flexner i-ar fi permis-o. 


Wiard îşi făcuse planul încă de când coborise cu 
funicularul pe magistrala care despărţea rezervorul 
Adriatic de câmpiile tunelifere ale Firenzei. Căţăraţi pe 
terasele de cernoziom, ţăranii arau sub ploaia cernută fin 
din pipilinele de desalinizare. Adriatica era albastră, ca 
întotdeauna, iluminată de farurile cabinei. 

Pasul întâi: examen la microscopul optic. Coloraţie 
directă. Stimularea culturilor cu enzime prelevate din 
tegumentul porcului ăla de  Blaiberg. Examen la 


microscopul electronic. Apoi: baia de descompunere. 
Centrifugarea. Şi lectura colorimetrică. 

Funicularul a oprit în piaţa suspendată deasupra 
canalului de ciment prin care fluviul Adige era condus în 
adâncurile rezervorului Adriatic. Dacă s-ar fi învârtit pe 
acolo mai multă vreme, ar fi dat de Nora. În mod sigur ar fi 
dat de ea - îşi pierdea o grămadă de vreme printre 
scafandrii care ieşeau din sasurile Adriatice, încărcaţi cu 
peşte... 

Wiard n-avea însă chef să dea ochii cu ea. 

A apucat să citească pe un panou de afişaj că 
rezervorul Adriatic fusese şi el zgâlţâit zdravăn de o 
explozie - pe undeva pe la bază, în lumea Dalmatia. O 
explozie în preajma unui graffiti: 

El TE-AU ÎNVĂŢAT SĂ PLÂNGI DACĂ ŢI-E FRICĂ. 

LEONARDO DA VINCI 


— Poţi să pleci! g 

Nu s-a uitat la Nora. Işi strângea lucrurile; terminase 
de subliniat concluziile şi vroia să dea un telefon. Dar Nora 
nu trebuia să ştie toate astea, însă zgomotul uşii care se 
deschidea şi se închidea întârzia. 

— Am spus că poţi să pleci. 

Nora rămăsese nemişcată în faţa intrării. 

— Am făcut rost de un gin Britta. Poate că ar trebui să 
te relaxezi... Singur ai spus că mai mult de 18 ore de lucru 
non-stop îţi scad randamentul... 

Wiard şi-a ridicat capul dintre hârtii. Era momentul s-o 
privească drept în ochi. Minciunile sunt mai bine înghiţite 
dacă te uiţi fix în ochii interlocutorului. 

— Au fost nu mai puţin de 13 atentate în ultima vreme. 
Câte unul la două ore. Ce vrei să fac? 

— Trebuie să mănânci. Trebuie să dormi. 

— Serios?! Wiard a ridicat telefonul de pe birou. Eu zic 
că trebuie să dau un telefon. Eu zic că trebuie să ieşi. Eu 
zic că nu pot gândi când stă cineva pe capul meu. 


Nora s-a pregătit să spună ceva, dar Wiard i-a retezat-o 
imediat: 

— Ce-ai zice dacă viitorul atentat ar avea loc chiar aici? 
Sau la mine acasă? Sau la tine acasă? 

Erau nişte eventualităţi care nu-l interesau. Nici pe 
Nora n-o emoţionau. Dar există un regulament al 
conversaţiilor, respectat, chiar dacă interlocutorii ştiu că 
se păcălesc unul pe altul. Mă refer la sloganurile care 
survin reflex în discuţii. La atitudinile standard ale 
indivizilor. 

— E-n regulă, a zis Nora şi a ieşit din birou. 

Wiard s-a asigurat că paşii ei se îndepărtează pe culoar 
şi a format numărul. Soneria de dincolo. 

Biblioteca Scampolo. Aţi sunat în centrală. Vorbiţi cu 
biblioteca Scampolo. Cu cine doriţi să comunicaţi? 

— Sunt Wiard Thurmann, de la Flexner. Vreau să 
vorbesc cu Anais Liddhastra. 

Pauză. Anais Liddhastra lucrase de mai multe ori cu 
Wiard. Restaurarea manuscriselor pe hârtie şi piele din 
biblioteca Scampolo. Atacate de tot soiul de fungi. 

— Doctor Thurmann? 

— Anais? 

Anais a chicotit. Imigrase în Firenze din ţara Frisia, de 
undeva din partea de sus a Passargadaei. O ţară 
friguroasă, plină de rezervoare cilindrice şi de câmpii 
tunelifere verzi în care cultivau lalele. O lume dominată de 
instituţia slujbei duminicale. 

Iniţial, Anais încercase să se alăture celor care 
construiau lumea Shalamar... Mmhh... Shalamar era abia 
la început şi îi lipseau multe dintre facilităţile care o 
interesau pe Anais. Aşa că, alesese Firenze până la urmă. 
Anais avea nevoie de un microclimat high-life. 

— Să ştii că manuscrisele mele sunt în perfectă ordine. 
Lizibile, vreau să zic. Nici o epidemie în perspectivă. 

Anais a râs din nou. Într-un timp, ea jucase rolul pe 
care îl juca acum Nora. Cu diferenţa că Anais ştia să-şi 


asume funcţia de substitut. Adică şi ea se folosea de Wiard 
tot în scop funcţional. Fusese doar o problemă de program 
- orarul de serviciu îi împiedicase să coexiste unul lângă 
altul, fără obligaţii. 

— Ascultă! Am dat peste un tip. Leonardo da Vinci îl 
cheamă... 

Hohotul de râs al lui Anais l-a întrerupt pe Wiard. 

— O grămadă de lume a dat peste Leonardo de la o 
vreme încoace. Ce treabă poţi să ai tu cu el? 

— Vreau să ştiu dacă pot să-mi bag nasul prin cărţile 
tale. Poate dau de el pe acolo, a continuat Wiard, fără să ia 
în seamă intervenţia femeii. 

Pauză. Apoi, vocea serioasă a lui Anais: 

— Leonardo ăsta nu-i un guerillero urban? Nu e ăia cu 
graffiti-urile din preajma atentatelor? 

— Ba da. 

— Ce dracu’, Wiard? Ai uitat ce fel de documente am 
eu? Eu am documente istorice. Nu crezi c-ar fi mai bine să 
intri în banca de date a unui ziar? Sau să te sfătuieşti cu 
condotierii urbani? 

Wiard a auzit nişte paşi uşori în faţa uşii. Nora. Nora 
care revenea să-l mai bată la cap cu cine ştie ce. 

— Am să merg şi la ziare. Şi la Francesco de Medicis. 

Şi am să cer şi nişte date din lumea Iberică. Dar trebuie să 
trec pe la tine. Neapărat. 
__ Probabil că Anais ridica din umeri în biroul ei. 
Inţelegea că Thurmann putea să aibă nevoie de date 
despre da Vinci, deşi era doar expert în fungi. Înţelegea 
interesul lui pentru ziare şi pentru de Medicis. Puteai 
scotoci după un tip ca da Vinci prin locurile alea. Dar ce 
treabă avea da Vinci cu biblioteca ei? Sau cu lumea 
Iberică. Mă rog. A oftat, indiferentă: ea una îşi 
argumentase poziţia. De acum era treaba lui Wiard ce-o să 
decidă. 

— Când vrei să vii? l-a întrebat. 

Wiard s-a uitat în notițele lui despre Epydermophiton. 


Ciuperca prelevată din blocul Agrigento, la care adăugase 
probe culese de la locul celorlalte atentate. Marsan îi 
trimisese tencuială şi graffiti-uri raclate de peste tot. 

Localizase enzima care permitea unui parazit ai pielii 
să se grefeze pe ziduri. Localizase catalizatorii şi receptorii 
care orientau dispunerea în suprafaţă a coloniilor de hife. 
Nu descifrase dacă secretau vreo substanţă capabilă să 
arunce în aer clădiri, dar asta încă nu era important. 

În schimb, detectase un marker de membrană care nu 
mai funcţiona în Passargadae de la înfiinţare. Un marker 
de care reuşiseră să scape încă de la colonizare. 

Un marker specific ținuturilor de baştină. Un marker 
păstrat, cine ştie cum, de deşteptul ăsta de da Vinci. 

— Păi, trebuie să fac un drum la principe. Trebuie să 
mă întâlnesc cu ambasadorul lui Carol Quintul. După ce 
rezolv ce am de aflat de la ei, trec pe la tine. 

— Tradu-mi în ore! Cât înseamnă asta în ore? 

Wiard s-a uitat la ceas. 

— Pe la 18:00, e bine? 

Anais a chicotit şi a închis telefonul. 


„Ştiu să construiesc poduri uşoare, durabile, 
transportabile sau, la nevoie, poduri rezistente, care 
rezistă la foc şi la bombardamente. Ştiu să scot apa din 
rezervoare şi din canalele de aducțiune din câmpiile 
tunelifere şi o pot azvârli în afara Passargadaei. Pot să 
distrug orice piaţă, sau palat, sau loc întărit...” 

— Ah, a zâmbit Francesco subtil, chestia asta de la 
sfârşit... Leonardo a devenit convingător în susţinerea ei, 
nu? 

S-a apropiat de fereastra camerei şi a privit afară. 
Negru pur. Te pomeneşti că ţara lui Garay era doar la 
câteva sute de metri depărtare... numai că nu se vedeau 
luminile ei... poate că o construiau chiar acum, clandestin, 
aşa cum Shalamar era construit prin acord între principi, 
regi şi preşedinţi... mda... 


Unde naiba ar fi putut ridica ţara lui Garay? Mai sus de 
Cassiteridae era un frig insuportabil, mai jos de Sudan era 
cald de se topea sticla. Unde să fie ţara lui Garay? 

— Citeşte mai departe, doctore! 

„Ştiu să construiesc, fără zgomot, căi şi galerii secrete 
prin câmpiile tunelifere, cu care să leg între ele lumile, 
prin drumuri doar de tine cunoscute. Pot să sap tuneluri pe 
sub cursurile de apă şi ştiu să proiectez trasee prin 
rezervoarele marine, în aşa fel încât ceilalţi guvernatori, 
prinți, împărați sau preşedinţi, nici să nu ştie când 
condotierii urbani din Firenze le încalcă teritoriile. Pot să 
construiesc nişte care de luptă sigure şi inatacabile, care 
să se deplaseze pe câmpiile tunelifere şi în adâncul 
rezervoarelor cu apă sărată...” 

— Poţi să te opreşti. O ţine aşa pe patru pagini dactilo 
standard. După cum se prezintă, un ins ca ăsta ar fi în 
stare să construiască chiar şi inexistenta ţară a lui Garay... 

Wiard a pus colile semnate Leonardo da Vinci pe biroul 
lui Francesco de Medicis. 

— Ce i-aţi spus? 

— l-am spus că Firenze e o ţară săracă. l-am spus că 
alţii îl pot aprecia băneşte mai aproape de adevărata lui 
valoare. I-am spus să se ducă dracului. 

— Şi el ce-a făcut? 

— M-a ascultat. S-a dus la Carol Quintul. 

Francesco a râs, hohotind spart. „Doamne! Dar am mai 
trăit o dată chestia asta!” Wiard s-a stăpânit însă. Senzaţia 
se chema déjá vu şi era semnul premonitor al crizelor de 
epilepsie. Sau al unei oboseli marcante. 

Şi dacă erau doar dovada faptului că Malvern avea 
dreptate? Că numărul particulelor elementare din Univers 
este finit şi că, la un moment dat, ele ajung să se 
recombine, imitând un tipar anterior. 

Poate că mai discutase vreodată cu Francesco despre 
da Vinci. Poate că o să mai discute cu el despre asta - aşa 
a gândit Wiard, amintindu-şi că, cel puţin în ceea ce o 


privea pe Anne şi pe Marsan, prietenul său avusese 
dreptate. 

— Şi dacă nu s-a dus în lumea Iberică? Poate că se 
răzbună pe dumneavoastră şi, din cauza asta, pune bombe 
în Firenze... 

— La fel face şi în Piombino. Şi în Dalmația. Şi în Saxa 
Coburg. Toate astea sunt ţări care nu-l susţin pe Carol 
Quintul. Deci, întreb din nou. Unde crezi că s-a dus 
Leonardo? 

Putea să răspundă. Opţional. La dracu”, domnule de 
Medicis! Sau: În ţara lui Garay, domnule de Medicis!... S-a 
scărpinat după ureche însă şi a spus, înciudat: 

— Uitaţi ce se întâmplă, domnule de Medicis! 
Ambasadorul lui Carol Quintul mi-a fost pacient. Avea 
candidoză generalizată... 

— Şi clădirile noastre au candidoză generalizată... aşa 
îmi spune Claudio Alastair de câteva zile încoace. 

Wiard a râs şi a mai frunzărit o dată curiculum vitae-ul 
lui da Vinci. 

— Comitele condoitierilor confundă marfa cu ambalajul. 
Pereţii din Firenze sunt infestaţi cu FEpydermophiton. Il 
cunoaşteţi pe domnul Helmuth Blaiberg? 

Francesco a dat din cap că da. Fără să-i pronunţe 
numele. Blaiberg îşi câştigase banii singur. Nu moştenise 
lumi în Passargadae, nu moştenise titluri ereditare. Se 
ocupase de cumpărări şi vânzări - acum nu mai avea 
nevoie nici de lumi, nici de titluri. Ele aveau nevoie de 
dublonii lui. 

— Clădirile noastre şi cele din Piombino au aceeaşi 
boală ca domnul Blaiberg, a spus Wiard. 

— Mda. Zidurile noastre sar în aer, s-a amuzat de 
Medicis, domnul Blaiberg când are de gând să explodeze? 

— Pe domnul Blaiberg nu scrie nici un mesaj. Numai că 
eu vă spuneam că am stat de vorbă cu ambasadorul lui 
Carol Quintul, din Firenze. V-am mai spus că-mi este foarte 
obligat. Mi-a dat asigurări că da Vinci nu este găzduit de 


suveranul său. Mi-a spus că însuşi Quintul este îngrijorat 
de anumite lucruri bizare care au loc în lumea Iberică. Dar 
cel mai mult îl îngrijorează ce-a aflat prin nişte canale 
foarte întortocheate. Se pare că regele de Franche Comte 
a importat lucrători în piatră din lumea Cassiteridae. Iberii 
au aflat asta dintr-o sursă de Luxor că cei de acolo se 
plâng că regele de Franche-Comte i-a privat de mână de 
lucru. 

— Ei, şi? 

— Se pare că e vorba de un canal pe care l-a proiectat 
da Vinci. 

Francesco de Medicis s-a aşezat în fotoliul adânc, 
capitonat cu catifea grenadine. 

— Vă daţi seama că discuţia asta se înregistrează, 
domnule Thurmann? 

Wiard şi-a aprins o ţigară. Era cât se poate de obişnuit 
să vorbească ştiind că spusele îi sunt înregistrate. Nora 
era la fel de tare ca o bandă de reportofon de înaltă 
fidelitate, când se simţea obligată să-i reproducă lui Wiard 
propriile lui argumente. Un act pe care îl făcea cu 
responsabilitate. Ca să-i poată da în cap, oricând avea 
chef. Sau oricând avea senzaţia că Wiard sare peste cal. 

— O înregistraţi pentru că vă temeţi că nu veţi ţine 
minte tot ce vă zic? Sau îmi sugeraţi că-mi veţi folosi 
spusele împotriva mea? 

— Domnule Thurmann, avem nevoie de 
dumneavoastră! Era a doua oară când Francesco folosea 
pluralul de politeţe. Nu mi-aş permite să vă ameninţ. V-am 
anunţat că sunteţi înregistrat pentru că, într-un fel sau 
altul, ceea ce se spune în biroul ăsta, ajunge şi pe mesele 
de lucru ale unor tipi ca regele de Franche-Comté, ca 
împăratul Carol Quintul, sau ca domnul Blaiberg... Deci! 

— Deci! Regele de Franche-Comte intenţionează să 
şunteze Iberia în ceea ce priveşte transportul prin 
rezervoare... Ştiţi foarte bine că din rezervorul Tyrrhenian 
de Piombino nu se poate ajunge în Rezervorul cel Mare 


decât printr-un canal de profunzime: Gibraltar. Iar 
Gibraltarul este săpat în lumea Iberia. Quintul are 
informaţii că da Vinci a pus pe picioare un proiect pe baza 
căruia să construiască un canal subteran prin câmpiile 
tunelifere ale lumii Franche-Comte. Un canal care să lege 
rezervorul Tyrhennian de Marele Rezervor. Gibraltarul şi 
vămile percepute de Carol Quintul ar deveni istorie, nu? 
Piaţa şi Bursele s-ar muta în lumea Franche-Comté. 
Francisc de Franche-Comté ar deveni colector de impozite 
şi taxe, nu? 

De Medicis s-a încruntat. 

— Cu ce spuneai că te ocupi, domnule Thurmann? 
trecuse iar la persoana a doua singular. 

— Sunt expert în micologie. Laboratorul Flexner. 

— E superb. Un doctor în ciuperci microscopice îmi 
spune o poveste despre cum se va îmbogăţi Francisc de 
Franche-Comté. Un cercetător îmi arată cum unui 
guerillero urban îi trăzneşte prin cap ideea de a scurta 
drumul dintre Piombino şi Cassiteridae... 

— Şi spre ţara lui Garay! a accentuat Wiard. 

Cei doi bărbaţi s-au privit în ochi. Neclintiţi. Pentru 
toţi, ţara lui Garay era o gogoriţă, un rezultat previzibil al 
claustrofobiei de Passargadae. Dar dacă nu era aşa? Cu 
alte cuvinte, Francesco de Medicis îl scruta pe Wiard, 
dispus să cumpere ceea ce serviciul său secret nu-i pusese 
pe tavă niciodată. Problema era: dorea Thurmann să 
vândă? 

— Țara lui Garay nu există. Constructorii spun că mai 
sus de Cassiteridae nu se poate construi nimic, a forţat 
Medicis nota. 

— Şi dacă toţi ăia, despre care se zice că au emigrat ca 
să clădească Garay, s-au apucat să-l construiască undeva, 
în paralel cu Passargadae? Undeva unde e cald? Sau, mă 
rog, undeva unde e acceptabil din punct de vedere termic? 

— Deci crezi... Tu chiar crezi în ţara lui Garay?... 

Wiard a scuturat scrumul pe jos, ca şi cum ar fi fost 


indiferent la ce-i spunea Francesco. 

— Țara lui Garay nu există, d-le Thurmann. Mulţi dintre 
cei ce s-au apucat s-o caute au înnebunit... 

— Probabil că da Vinci e printre ei. Probabil că da Vinci 
loveşte lumile noastre din ţara lui Garay. 

Porţile grele de la intrarea în salon s-au dat în lături. 
Claudio Alastair a intrat şi s-a apropiat de biroul 
principelui. S-a aplecat, începând să vorbească în şoaptă, 
precipitat. Francesco dădea din cap, din ce în ce mai 
scârbit, uluit, incapabil să înţeleagă ce se întâmplă. 

— Arno? A deviat cursul râului Arno? 

Wiard s-a apropiat şi el de birou. Alastair scotocea prin 
buzunarul pelerinei după pager. L-a scos. 

EA ESTE UN RÂU! LASĂ-L SĂ CURGĂ UNDE VREA! 

LEONARDO DA VINCI 

— Şi încotro curge Arno acum? a întrebat de Medicis. 

— Inundă Piaza Volperra. lIzbeşte de la înălţime 
geamurile ce dau afară din Passargadae. 

Era piaţa în care cobora Wiard din funicular ca să se 
ducă acasă. Târgul de peşte prin care se învârtea Nora 
după cumpărături. Terminalul funicularelor de transport şi 
al submersibilelor care traversau rezervorul Adriatic 
dinspre lumea Dalmația. 

— Victime? 

— Sute! Sute de victime, d-le Thurmann! Norocul a fost 
că explozia care a deviat cursul râului nu a spart şi 
ecluzele de intrare în rezervor. Practic, am izolat Piaza 
Volperra... Altfel, Adriatica s-ar fi scurs în toată lumea 
Firenze... 


Nu-ţi cer decât să te grăbeşti! semnat: Marsan. Pagerul 
lui Wiard încetase să piuie. 

— Cine era? a întrebat Anais, cocoţată pe scară. Umbla 
într-un vraf de volume vechi, ferecate în coperţi de piele şi 
oţel inoxidabil. 

— Tipul care s-a căsătorit cu nevastă-mea. 


— Ah, docteur Marsan! s-a sclifosit Anais. V-aţi 
împăcat? 

— N-am fost supăraţi niciodată. Pur şi simplu nu prea 
am avut despre ce să mai discutăm. Acum, trebuie să 
lucrăm împreună. 

Anais nu-l mai asculta. Se chinuia să scoată din raft o 
carte uriaşă, cafenie, plină de praf. 

— Vin să te ajut! a strigat Wiard. 

Anais s-a uitat în jos, de-a lungul scării şi a pufnit în 
râs: 

— Mai bine, nu! Dacă urci, o să poţi privi sub fusta mea 
fără nici un efort. Prefer să te ştiu chinuindu-te ca să-mi 
vezi picioarele. 

A scos cartea şi a simulat că se dezechilibrează, asta 
numai ca să desfacă picioarele, ca şi cum pentru o clipă 
i-ar fi lipsit orice punct de sprijin. I-a făcut cu ochiul lui 
Wiard şi a coborit, zâmbind. 

— Uite! Vasari! Amedeo Vasari! Scrie o grămadă aici... 
De unde naiba ai ştiut că teroristul ăsta nenorocit a 
împrumutat numele unui tip atât de faimos? 

— Ştii? M-am uitat atent la microscop. Asta e meseria 
mea. 

Anais a scos limba şi a turnat gin în pahare. 

— Înţeleg. Înţeleg. În câmpul microscopic ai citit că 
Leonardo da Vinci a trăit în lumea de baştină şi că poţi afla 
despre el în biblioteca mea... 

L-a privit în silă şi a dat pe gât paharul ei cu gin. S-a 
cutremurat, ca străbătută de un frison. Dar, Wiard o privea 
la fel de liniştit. Ea i-a trecut de câteva ori cu mâna prin 
faţa ochilor. 

Dr. Thurmann a rămas neclintit. 

— Văd că ai devenit un tip foarte serios de când 
probezi cuverturi împreună cu Nora. Pricep. Sunt chestii 
care nu se spun. Pricep. 

Dr. Thurmann se uita la ea pe sub sprâncene. 
Impasibil. 


— Ştii, am crezut la început că cineva, da Vinci sau 
altul, pune mediile de cultură pe ziduri, conform 
înscrisului. Că trec câteva zile, că fungii se dezvoltă şi 
realizează un graffiti neconvențional. Un graffiti care 
devine vizibil în acelaşi timp în care e programată bomba 
să explodeze. 

— Ăsta e un punct de vedere ştiinţific, este? l-a luat 
Anais peste picior. A ciocnit paharul lui neatins cu paharul 
ei gata golit. Am auzit că Nora şi-a propus să te scoată din 
circuitul consumatorilor de alcool. Vrea să te bage în 
Armata Salvării sau ce? 

Wiard i-a făcut semn să tacă. A deschis cartea şi a 
început să citească din cuprins. A căscat ochii şi a început 
să dea paginile, grăbit. Gata! Ajunsese unde dorea! A 
înţepenit şi a mişcat din buze. Neauzit. 

„... proiectilele mele sunt dotate cu stabilizatoare de 
direcţie şi pot perfora orice zid. Am un tun cu 33 de ţevi, 
din care 11 pot trage simultan, o armă cum nu mai are nici 
un alt prinţ. În cazul în care doriţi să daţi o lovitură 
decisivă Genovei, mă oblig să vă construiesc nişte 
dispozitive prevăzute cu elice spiralate - le-am denumit 
helicoptere - cu care mercenarii elveţieni să se poată 
ridica în aer, şi să bombardeze meterezele Genovei. În 
acelaşi scop, m-am gândit să amplasez un baraj mobil la 
Volperra, astfel încât să inund toată valea fluviului Arno 
şi...” 

— Auzi? Şi ce ţi-a trimis Marsan prin pager? 

Wiard a dat foaia înapoi. A înghiţit în sec. A parcurs din 
nou pagina, citind în diagonală. 

— Marsan? Mi-a spus că au studiat coloniile de 
Epydermophiton în laboratoarele lor. Mă rog, au urmărit 
aspectele care îi interesează pe ei... condotierii urbani, 
înţelegi? 

— Condotieri? Află că m-am uitat în dicționarele din 
bibliotecă şi am văzut ce înţeles dădeau în lumea de 
baştină acestui cuvânt... 


— M-am uitat şi eu. Pe vremea când lucram împreună. 
Mă rog... condotierii noştri au studiat fungii din punctul lor 
de vedere. Află că Epydermophiton-ul de pe ziduri secretă 
salpetru! Preia compuşi din tencuială, îi combină cu sulful 
conţinut în membrane şi secretă salpetru. Uite de ce 
explodează clădirile!... Asta mi-a transmis Marsan. 

I-a întins cartea lui Amedeo Vasari şi i-a făcut semn să 
citească. Capitolul III. Leonardo prezentându-se la palatul 
principelui de Medicis. A zâmbit, urmărind-o pe Anais cum 
se holbează şi ea. Apoi, a abandonat-o. Ochii lui o vedeau 
încă, numai că silueta ei se estompa, amestecându-se cu 
viziunile pe care şi le programa el - colonii de micelii, 
grupându-se într-o inscripţie, conform unui plan prestabilit 
(întrebare: de cine?) ciuperci defazate de la metabolismul 
iniţial, capabile să înregistreze, precum un revelator 
fotografic, lumina din timpul exploziilor (întrebare: ce 
component biochimic le fusese inserat în genom, astfel 
încât să funcţioneze ca o placă fotosensibilă?). 

— Francesco! Francesco de Medicis era principele 
Firenzei în lumea de baştină! Şi Leonardo chiar a existat! 
Anais a făcut o pauză şi a mai citit o dată. Auzi? Când 
naiba a avut timp Leonardo ăsta al lor să se ocupe de 
atâtea lucruri? 

— Asta aş vrea şi eu să ştiu. Aşa că, fă bine şi 
numără-mi tot ce a realizat guerillero-ul ăsta urban acolo, 
de unde am venit noi. Şi vezi ce lume a cunoscut şi pe 
unde s-a plimbat. Vreau o listă exhaustivă. 

S-a ridicat de la masă şi a ieşit din bibliotecă. 
Funicularele coborau spre Isonzo, iluminând pereţii de 
sticlă ai rezervorului Adriatic. Wiard s-a mai uitat odată la 
ceas şi s-a întors din drum. A intrat în prima cabină 
telefonică şi a solicitat o legătură cu lumea Saxa Coburg. 

Melmuth Blaiberg era acasă. Da, a doua zi dimineaţă 
era liber. Iar tratamentul cu Amphotericin făcuse minuni. 
Sigur, sigur, va fi încântat să-l primească pe Wiard 
Thurmann. Fuseseră ceva probleme legate de onorariu? 


Nu. Nu fuseseră. 


— „... pendulul inventat de mine acţionează asupra 
pompelor de apă cu maximum de randament. Cât despre 
cursul superior al Rhin-ului - mă refer la porţiunea care 
trece pe teritoriul domeniilor cumpărate de 
dumneavoastră - îl putem draga cu un dispozitiv de 
concepţie proprie. De asemenea, sunt în stare să excavez 
200 da metri cubi pe oră” - mmh? ăsta e omul? 

— Mda, în orice caz, ăsta e stilul. Aşa i-a scris şi lui 
Francesco de Medicis, în Firenze. La fel a scris şi cu alte 
ocazii... L-aţi văzut la faţă? 

Blaiberg s-a strâmbat, plictisit. 

— Unde naiba aş ajunge dacă m-aş întâlni cu toată 
lumea care îmi solicită o întrevedere? Mesajul ăsta l-am 
primit prin fax. Ce? Domnul de Medicis a dat ochii cu el? 

— Nu. I-a trimis un mesaj tot prin fax. Numai că pe 
mine m-ar fi interesat să ştiu cum arată individul... 

— Uitaţi ce cred eu, domnule doctor... Aţi făcut o 
treabă bună cu mine. Aţi făcut o treabă bună şi pentru 
condotierii urbani de Firenze. Rezolvaţi impecabil 
problemele legate de ciuperci. Ce vă interesează aşa de 
mult la Leonardo ăsta? 

— Tocmai ciupercile da Vinci mă interesează sau, mă 
rog, cine se foloseşte de numele lui şi a indus în coloniile 
de FEpydermophiton nişte mutații deosebite... Aş vrea să 
ştiu cum arată individul, Aş vrea să ştiu cât de mult ştie... 

— Cât de mult ştie despre ce, domnule Thurmann? Aţi 
sugerat că s-ar putea ca numele teroristului să nu fie da 
Vinci. Aţi sugerat că a preluat numele unei persoane reale. 
Aţi consultat vreo documentaţie în sensul ăsta? 

Wiard a dat din mână a lehamite şi şi-a rotit capul de 
câteva ori, obosit. 

— Vreau să ştiu cât de mult ştie despre fungi, domnule 
Blaiberg. 

— lar Carol Quintul vrea să ştie care e treaba cu 


canalul care şuntează Iberia, nu? s-a uitat Blaiberg dintr-o 
parte la Wiard. Un chip nemişcat. Cinstit să fiu, şi pe mine 
mă interesează afacerea prin care un tip ar lega Piombino 
direct de Marele Rezervor... Eu mă pricep la bani, ştii asta, 
nu? 

Wiard s-a scărpinat pe frunte. A privit pe geam, către 
câmpiile tunelifere care coborau prin faţa casei lui 
Blaiberg. Vii terasate. 

— Ce ziceţi? Puteţi să aflaţi măcar de unde a trimis 
faxul ăsta? a întrebat Wiard, strângând din buze. 

Norii cenuşii coborau de-a lungul câmpiei acoperind 
vederii pe ţăranii ce lucrau printre butaşi. În spate - 
fereastra care dădea afară. Spre negru. 

— Am crezut că e vorba de o defecţiune, ştiţi... De 
regulă,  faxul meu înregistrează automat adresa 
expeditorului. Mesajul lui da Vinci însă nu are nici un semn 
de recunoaştere. Poate că l-a trimis din ţara lui Garay. 

Wiard s-a uitat la Blaiberg. Nu. Nu glumea. Vorbea cât 
se poate de serios despre ţara lui Garay. Mai mult, îl 
scruta pe Thurmann. Il supunea la un test sau ce dracu’? 

— Domnul de Medicis nu crede în ţara lui Garay. 

— Domnul de Medicis provine dintr-o familie cu 
tradiţie. Domnul de Medicis se pricepe să-ţi dea impresia 
că-şi bate joc de lucrurile care îl interesează. Eu sunt un 
self-made man. N-am aptitudinile lui... În conversaţie, cel 
puţin. 

— Oricum, bănuiesc că toate clădirile astea care zboară 
în ţăndări vă preocupă la fel de mult. Şi pe unul şi pe altul. 

— Am impresia că ne preocupă aproape la fel de mult 
cât vă preocupă pe dumneavoastră ţara lui Garay, domnule 
Thurmann, a spus Blaiberg, aplecându-se sub birou. Se 
descălţa. Şi-a scos apoi ciorapii de bumbac, s-a ridicat în 
picioare şi a făcut câţiva paşi pe covorul moale. Şi-a 
desfăcut degetele, le-a jucat de câteva ori, după care a 
spus, amuzat: 

— M-aţi scăpat de micoza aia nenorocită, domnule 


Thurmann. V-am mai întrebat, dar vreau să mă asigur: 
sunteţi mulţumit de banii pe care i-aţi primit? 

Cine dracu' era mulţumit de banii pe care îi primea? 
Uite, Wiard trecuse pe la Marsan înainte de a pleca spre 
Saxa Coburg - practic, rezolvase partea lui de problemă cu 
14 ore înainte de termenul fixat. 44.000 dubloni-vynil din 
partea lui Flexner, mulţumirile oficiale ale condotierilor 
urbani şi o discuţie plină de lucruri interesante cu Marsan. 

Era lucru ştiut. Puteai discuta informativ şi pasionant 
cu cei mai teribili inamici. Nu pronunţaseră numele Annei, 
bineînţeles. 

„Ai găsit prin vreun articol de specialitate cava care să 
explice legătura dintre suprafaţa unei colonii şi viteza ei de 
dezvoltare?” 

„Nu înţeleg la ce te referi...” 

„Păi, graffiti-urile au dimensiuni diferite. Zidurile care 
sar în aer au suprafeţe diferite. Cu toate astea, ele sar în 
aer concomitent. În Firenze, în Piombino, în Dalmația şi în 
Iberia. De câteva zile, au început să explodeze clădiri şi în 
Saxa Coburg, şi în Cassiteridae... Problema e că cine 
inoculează zidurile cu ciupercile astea, se bazează, poate, 
pe dimensiunile diferite ale coloniilor, ca să le facă să 
explodeze concomitent. Poate că există un orar de creştere 
al fungilor, diferit, în funcţie de dimensiunile coloniilor, ce 
crezi?” 

„Nu-i mai simplu să-ţi imaginezi o armată de 
guerilleros urbani? Sunt răspândiţi prin Passargadae şi se 
comportă ei ca nişte cronometre...” 

Marsan făcuse o mină plictisită. Nu era la fel de tare ca 
Wiard în micelii, dar nici Wiard nu ştia la fel de multe, ca 
el, despre crima organizată: 

„Leonardo da Vinci. Semnătura. E scrisă la fel. Peste 
tot. Concluzia grafologilor e certă. Tipul care scrie 
mesajele cu spray-ul e acelaşi. În toată Passargadae.” 

Wiard pufnise în râs. Nu ştia cum arăta Leonardo ăsta, 
Anais nu-l găsise încă printre tomurile ai. Dar îi umfla râsul 


imaginându-şi un tip care încărca spray-uri cu colonii de 
Epydermophiton, care umbla de colo-colo, împroşcând 
pereţii cu mesajele sale şi care... 

„Chiar aşa? Tipu' ăsta e ubicuu?” 

Marsan dăduse din cap. Asta era toată chestia. Uite de 
ce întrebase dacă, din punct de vedere biologic, era vreo 
legătură între suprafaţa unei colonii şi viteza ei de 
dezvoltare. 

„Nu. Singura problemă e densitatea hifelor pe 
centimetrul pătrat. Fie că are suprafaţa unei unghii, fie că 
are suprafaţa unei faţade de bancă, o colonie se va 
maturiza la fel de repede, dacă densitatea ciupercilor pe 
unitatea de măsură e aceeaşi.” 

Marsan i-a deschis uşa de la ieşirea din sediul 
Serviciului de  Condotieri. Afară era aglomerat. 
Funicularele zbârnâiau pe cablurile de oțel, urcând spre 
Piombino sau coborînd spre Dalmatia. 

„Mda. E exact cum mi-am imaginat. Viteza de 
dezvoltare n-are nici o legătură cu suprafața.” 

„Mmh... de ce nu determinaţi densitatea hifelor pe 
centimetrul pătrat de zid?” 

„Ştii ceva, Wiard? Diferenţa dintre intelectuali şi 
proletari e că primii se pricep să ia decizii, în timp ce 
ăilalţi se pricep să le pună în aplicare. Eu sunt un proletar 
amărit, care ține cont de ideile şi deciziile unuia ca tine. 
Da' explică-mi şi mie: cum naiba ai vrea să determin 
densitatea unei colonii microscopice pe suprafaţa unui zid 
spulberat?” 

Marsan îşi păstrase măcar umorul. A continuat pe 
acelaşi ton, întrebând dacă nu cumva, Wiard îşi imagina că 
Serviciul Condotierilor are evidenţa clădirilor care vor sări 
în aer. 

Nu. Bineînţeles că Wiard nu-şi imagina aşa ceva. Dar 
îşi imagina, cumva, acelaşi Wiard, că factorii de decizie din 
lumea Firenze priveau cu ochi buni aluziile subtile pe care 
el le făcea cu privire la ţara lui Garay? Sau căutările lui 


absurde pe urmele unui personaj decedat de atâta vreme? 

A accentuat cuvântul decedat când i-a pus ultima 
întrebare şi i-a făcut un semn discret: „E bine să rămii 
doctor în micologie, Wiard!” 


— Onorariul dumneavoastră a fost mai mult decât 
satisfăcător, domnule Blaiberg. 

Helmuth a dat din cap şi s-a aşezat din nou la birou. 
Acum, se încălţa. 

— Aveţi bani suficienţi. Practicaţi o muncă, înţeleg eu, 
care vă face plăcere, domnule Thurmann. Mi-este imposibil 
să pricep: de ce vă pretaţi la jocurile lui Carol Quintul şi la 
cele ale lui de Medicis? Ei vor să scoată castanele din foc 
cu mâna dumneavoastră. Vor ca dumneavoastră să-l 
depistaţi pe Leonardo... 

Umbla printre hârtiile de pe birou în timp ce-i spunea 
asia. Preocupat, de parcă ar fi dorit ca Thurmann să 
priceapă mai mult decât îi explica. 

Au schimbat subiectul. Au vorbit despre timpul 
probabil. Rheinul şi rezervoarele minore Leman şi Amstel 
se încărcaseră cu multă apă în ultimul timp, este? Da, da. 
Asta nu era un semn de ploaie apropiată? Ba da. Călătoria 
înapoi spre Firenze o să fie obositoare? Nu. Mă rog, chiar 
dacă n-o să fie obositoare, n-ar fi preferat demnul 
Thurmann să meargă cu un funicular particular? Unul în 
care el să fie unicul călător? 

Ba da. Sigur că da. 


— Cu ce te alegi? l-a întrebat Nora. 

Wiard a tras un fum din ţigară. Ar fi putut s-o ignore cu 
desăvârşire pe Nora. Ar fi putut s-o trimită să-i facă un 
ceai. Ar fi putut să se ridice din fotoliu, să se repeadă la ea 
şi s-o înjure. Ar fi putut s-o pălmuiască fără nici un 
preambul. Ar fi putut să... 

— Aş afla cine e da Vinci. 

— Cu ce te alegi dacă ştii cine e da Vinci? 


— Poate că aş ajunge să-l cunosc. Poate că aş ajunge să 
aflu ce e cu ţara lui Garay. 

— Cu ce te alegi dacă afli ce e cu ţara lui Garay? 

— De ce îmi atrage atenţia toată lumea că e nesănătos 
să mă interesez de ţara lui Garay? 

S-a auzit ţârâitul unui ceas. Culturile de Actynomices 
atinseseră masa critică. Uraniul şi masa critică. Biologic şi 
masa critică. Wiard studiase organismele unicelulare care 
se uneau în colonii - era doar o problemă de timp ca 
indivizii coloniei să-şi delege funcţiile şi să acţioneze 
specializat. 

A prelevat o plajă din colonia de Actynomices. A 
cufundat ansa în ulei de cedru şi a întins hifele pe o lamă. 
Gata! Sub microscop! 

— Cu ce te alegi dacă afli ce face o colonie de 
Actynomices? 

Până acum, singurul rezultat practic legat de coloniile 
bogate în microorganisme era că puteau induce o boală. 
Wiard se întreba dacă boala nu era decât un simplu efect 
secundar al infestării, şi dacă infestarea nu era cumva 
urmarea unui plan deliberat al coloniei... Te pomeneşti că, 
prin  multiplicitate, organismele unicelulare  căpătau 
capacitatea de a pune lucruri la cale, prin indivizi 
specializaţi în acest sens?... Te pomeneşti că şi da Vinci se 
gândise la figura asta şi acum învățase să se folosească de 
planurile ascunse ale ciupercilor. 

Paranoia - şi-a spus. Paranoia. Atât în ceea ce privea 
coloniile, cât şi în ce privea ţara lui Garay. Tot o colonie. 
Tot ocultă. Tot nesănătoasă - toţi îi dăduseră de înţeles că 
ţara lui Garay era o obsesie care te îmbolnăvea. 

Nora avea un avantaj. Gândea rapid şi era expertă în 
Wiard Thurmann. Era în stare să ţină prelegeri ore în şir, 
despre cum gândea doctor Thurmann. Dovada a urmat 
imediat. 

— Crezi că da Vinci ştie mai multe decât tine despre 
autonomia coloniilor de microorganisme? Crezi că da Vinci 


s-a gândit şi el la masa critică a microorganismelor? 

Wiard ar fi putut să continue să privească prin ocularul 
microscopului. Dar a luat-o încet, de-a curmezişul 
laboratorului, s-a apropiat de Nora şi a pălmuit-o. 

— Leonardo da Vinci nu există. Aşa că n-are cine să se 
gândească la masa critică a microorganismelor. 

Masa critică a indivizilor de acelaşi fel. Nucleii de 
uraniu iniţiază o reacţie în lanţ. Mai mult de şapte oameni 
izolaţi într-un funicular blocat intră în panică aproape 
imediat. 90 de mev nu induc nici o modificare într-o 
membrană. 91 mev induc potenţialul de membrană. La 220 
de mililitri de urină strânşi în vezică, e perfect. La 221 
mililitri, începi să cauţi pisoare. _ 

— Te contrazici, Wiard, a spus Nora. Îşi scutura capul 
şi se ştergea pe faţă. Te doare în cot de toate explicaţiile 
astea. 'Ţi-e doar frică de el. Dacă Leonardo ăsta nu numai 
că a descoperit care e treaba cu masa critică a 
microorganismelor, dar se mai şi foloseşte de ea? 

Nora asta era o femeie cu un rol bine stabilit în 
economia de acte din jurul lui Wiard. Era peretele cu care 
el discuta. N-avea de ce s-o asculte când îi răspundea, câtă 
vreme, în opinia lui, cea care ar fi trebuit să răspundă era 
Anne. Nora era proteza de care se sprijinea când mergea 
să ia masa în piaţa Volperra, Nora era şi un orificiu de 
plastic, foarte elaborat, capabil să emită sunete de plăcere. 
Nora era un fierbător de ceai care răspundea prompt la 
comenzi: vreau zahăr, nu vreau zahăr, vreau lămâie, nu 
vreau lămâie. 

Nora era telecomanda care pornea televizoare şi 
radiouri. Nora atinsese însă, din păcate, masa critică. Din 
două-trei raționamente era în stare să deducă ce căuta, de 
fapt, Wiard. Chiar îl mira că Nora făcuse încă vreo referire 
pertinentă la Garay... 

Câte kilograme are un stativ de oţel pentru eprubete? 
Trei? Cinci? Oricum, stativul era colţuros şi un calcul 
corect al incidenţei loviturii era suficient ca să crape tăblia 


osoasă a oricărui craniu. 
Nu exista craniu mai gros de 2,5 milimetri. Nici ai 
Norei nu putea fi mai gros. 


— 314 obiecte produse. De la tancuri şi elicoptere, la 
războaie de ţesut şi la maşini de fabricat ace. 40.000 de 
ace pe oră. Busole stabilizante - rămâneau orizontale în 
caz de tangaj sau ruliu, Submersibile, baliste, tuneluri etc. 
Între timp s-a ocupat şi de pictură. A introdus tehnica 
„sfumato”. E o manieră aparte de a picta fundalul, astfel 
încât să scoţi în evidenţă portretele din prim plan. Mona 
Lisa. Ăsta a fost un tablou tare prețuit dincolo. Unii veneau 
de la distanţe de mii de kilometri şi nici n-apucau să-l vadă 
din cauza înghesuielii, dar îl fotografiau pe deasupra 
capetelor celorlalţi vizitatori şi plecau fericiţi că au trecut 
la câţiva metri de Mona Lisa... 

Wiard dădea din cap, notând totul în agendă. 

— Altceva? 

— Mmh... a proiectat schiţa unui oraş ideal, protejat 
împotriva intemperiilor şi atacurilor terestre. A dorit să 
sape un canal care să unească Mediterana cu Atlanticul. 
Mediterana era o mare. Atlanticul era un ocean. Scopul 
proiectului: cască bine urechile! să pună bețe în roate lui 
Carol Quintul, membru al Casei de Habsburg! Carol 
Quintul stăpânea o ţară denumită Spania şi încă nişte 
teritorii întinse, printre care se numărau comitate precum 
Saxa Coburg... 

— Şi şi-a prezentat pentru prima dată planurile lui 
Francesco de Medicis, la Firenze, nu-i aşa? 

Anais a dat din cap. Erau multe coincidenţe. Nume, 
locuri şi centre de putere similare. 

— Ştii, am mai găsit, pe ici, pe colo şi referiri la o ţară 
care se cheamă Passargadae Sunt autori care emit chiar şi 
păreri despre ţara asta. Passargadae... 

— Serios?! Cum adică? 

Anais a zâmbit. Şi-a pus degetul pe buze, a făcut şşşş! 


şi şi-a lipit apoi degetul de buzele lui Wiard. I-a povestit 
mai întâi despre nişte călugări ortodocşi care aveau o 
colecţie de letopiseţe la o mănăstire denumită Ohaba 
Ponor. 

„Credem că Passargadae iaşte ţara în care se duc 
corăbiile frânce, după cum am mai auzit şi noi. Şi mai 
credem că ţara aiasta iaşte drumul pre unde se preumblă 
sufletele în aşteptarea Judecăţii de pre Urmă.” 

Dar, a adăugat Anais, textul respectiv fusese caligrafiat 
pe la 1530, aşa că era cât se poate de explicabil că 
pustnicii nu găsiseră explicaţii pertinente pentru termeni 
ca: fungi, culturi, rezervor, microscop, bloc. „E vorba că în 
Passargadae sunt nişte miasme care îi fac bolunzi pre 
locuitori. Dar au ei nişte felceri acolo de încearcă să-i 
cure.” 

Călugării însă, continua Anais, nu reuşiseră să 
stabilească nici o legătură între denumirile geografice din 
Passargadae şi cele la care ar fi avut acces prin contactele 
indubitabile pe care le-au întreţinut cu preoţii din 
apropiere, care aveau confesiune catolică. Pentru pustnicii 
de la Ohaba Ponor, „... în Passargadae sunt nişte locuri cu 
nume aşa cum am auzit că ar fi prin pregiurul Romei.” 

— De unde naiba ai scos asta? a oprit-o Wiard. 

Anais a făcut un gest larg, îmbrăţişând pereţii de cărţi 
ai bibliotecii Scampolo. Găsise, rătăcită printre maldăre de 
reviste, o lucrare de diplomă tipărită pe o imprimantă 
laser. 

— Un Hewlett-Packard cum n-ai mai văzut niciodată. O 
vechitură. Un tip şi-a făcut o lucrare de diplomă pe care a 
intitulat-o Natiunea da Vinci. Ăsta e motivul pentru care 
am luat-o s-o studiez. Numai că în lucrare e vorba de un 
text reconstituit din vreo patru surse... un text în care e 
vorba despre Passargadae. 

Wiard s-a ridicat de pe scaun şi s-a dus în spatele lui 
Anais. 

— Pot să văd şi eu textul? 


Anais i-a întins lucrarea de diplomă. Coperţi negre, 
lucioase. Națiunea da Vinci. Autor: A. Corn. 

„Următorul fragment se află în posesia abației 
Benedictine de Cluny. Având în vedere că în Librarium am 
descoperit copia unei scrisori adresate Papei de abatele de 
Cluny - scrisoare datată 24 Nov. 1517, la doi ani de la 
urcarea pe tron a lui Francisc I - vom înţelege mai bine 
coloratura politică a mesajului. 


Sanctitate, 

Acest Leonardo se află acum la Paris, în anturajul 
noului rege al Franţei. Nu vom trece peste faptul, prea 
bine cunoscut, că Franța a fost un spaţiu în care s-au 
dezvoltat ereziile cathare, că este o ţară care gândeşte în 
termeni mai degrabă franțuzeşti, decât catolici, şi că 
Francisc I întreţine relaţii diplomatice oculte cu Henric al 
VIII-lea al Angliei, şi asta în contextul în care Anglia se 
îndepărtează de Sfântul Scaun. Manuscrisul deţinut de noi 
este foarte vechi. Se pare că fostul abate Bertrand l-a 
achiziționat în 1347 de la un evreu convertit, plecat din 
Catalunya pentru a se stabili în Palatinat. Evreul, pe 
numele său Basualdo Corona, susținea că textul a fost 
elaborat cu cel puțin 50 de ani înainte de sosirea lui la 
Cluny. In ciuda vechimii, manuscrisul amintit ne vorbeşte 
despre un Leonardo da Vinci, un Leonardo care a 
întreținut relații cu familia de Medicis şi Sforza. De 
asemenea, textul se referă la nişte lumi care poartă 
numele unor ducate sau principate italiene. Există o 
singură inadverenţă, însă Ludovico Sforza (în slujba 
căruia, o ştiţi prea bine, a lucrat Leonardo da Vinci) este 
considerat a fi principe de Piombino şi nu de Pavia. De 
asemeni, textul face referire la o presupusă luare de 
contact, urmată de inamiciţie, între Leonardo şi Francesco 
de Medicis. 

Având în vedere similitudinile dintre manuscrisul 
conceput acum peste două veacuri şi întâmplările pe care 


tocmai le trăim, ne permitem să vă atragem atenţia asupra 
monseniorului Da Vinci, a cărui apropiere de Francisc I n-o 
putem cataloga decât drept malefică. 

Întrebarea noastră este dacă „ţara lui Garay” la care, 
simbolic, se referă textul, nu este cumva chiar Franța? 


Întrerupem aici consideraţiile abatelui de Cluny. 
Menţionăm ca foarte interesante interpretările pe care 
Preasfinţia Sa le dă elementelor din manuscris: ceaiul este 
recunoscut ca atare, drept „băutură indică”, fungii sunt, 
surprinzător de bine asimilați cu drojdiile de fermentare, 
iar ţările - având în vedere contextul geografic şi temporal 
în care a fost redactată scrisoarea sunt recunoscute fără 
dificultate. Mai mult, abatele schiţează şi o hartă a 
Passargadaei şi se întreabă dacă nu cumva există 
posibilitatea ca ea chiar să existe pe undeva prin lume...” 

Totodată, cere informaţii despre aspectul fizic al lui da 
Vinci, „pe care nimeni nu-l poate descrie cu precizie. Până 
acum, am vorbit cu trei oameni care l-au văzut de aproape, 
şi fiecare mi-a descris un alt fel de individ.” 

Nu ne putem împiedica să nu facem remarca 
răutăcioasă a faptului că abatele de Cluny nu-şi poate 
explica în ce fel „ajunge drojdia să crească pe piele...” 

Să nu uităm însă, discutăm despre o scrisoare 
redactată în 1517. Dar să vedem fragmentul de text aflat 
în posesia abației Benedictine de Cluny. 


— Cum ţi se pare? îl priveşte Anais. 

Wiard se opreşte din notat. Pune agenda pe masă, la 
îndemână şi se apucă să citească textul care făcuse 
obiectul unei lucrări de diplomă. 

— Unde ziceai că ai găsit asta? a întrebat, absent. 

Ea i-a repetat. Wiard n-o asculta însă. Citea, zâmbind 
din colţul gurii. A parcurs pasajul din textul propriu-zis, iar 
Anais l-a surprins strâmbându-se de câteva ori. 

— Dar îţi imaginai cumva că lucrurile stau altfel? l-a 


luat ea peste picior. 

— Nu. Ce? Tu îţi imaginai că lucrurile stau altfel? 
Credeai că nu ştiu ce e în capul tău, nu-i aşa? 

Anais i-a făcut semn că da. Între timp, ajunsese la 
sfârşitul citatului din textul propriu-zis şi a reluat lectura 
lucrării de diplomă. 


„Fragmentul de mai jos se află în arhiva Bibliotecii de la 
Vatican. Alăturat lui, este şi răspunsul adresat de Papa 
Leon al X-lea abatelui de Cluny. In ceea ce-i priveşte pe 
arhivarii Vaticanului, aceştia recunoşteau că manuscrisul 
aflat în posesia lor nu este decât un fragment insuficient, 
care nu conţinea decât foarte puţine date, motiv pentru 
care nu putea fi explicitat exhaustiv. 

Printre cei care au încercat să-l desluşească s-au 
numărat Pico dela Mirandola şi Giordano Bruno. Amândoi 
au avut precauţia să se intereseze de proveniența 
documentului, însă catalogul Bibliotecii - bine ţinut, de 
altminteri - menţionează o sursă cu un istoric foarte 
complicat. 

Singurul lucru cert este anul achiziţiei - 950 după 
Hristos. În rest, se presupune că textul fusese scris de un 
arab, în ciuda faptului că era caligrafiat cu caractere 
latine. Pico dela Mirandola a făcut, de altfel, o afirmaţie 
cât se poate de răspicată: „... scrisul aparţine unei 
persoane obişnuită să scrie mai degrabă de la dreapta spre 
stânga (...) o persoană care a făcut eforturi deosebite să 
scrie de la stânga spre dreapta...” 

Proveniența arabă e sugerată şi de maniera în care 
sunt rotunjite literele, spre deosebire de însemnele ebraice 
care au, mai degrabă, trăsături unghiulare. Aparent, sursa 
iniţială a fost o moschee de pe malul Amu Dariei - imamul 
vânduse manuscrisul unui negustor bizantin care revenea 
din Pamir, după o încercare nereuşită de a remonta 
„drumul mătăsii”. 

Negustorul (al cărui nume nu este transmis) fusese 


prădat şi ucis lângă Akrotiri, în Cipru, iar textul a ajuns 
astfel în mâinile piraţilor care bântuiau arhipelagul 
Sporadelor. (Giordano Bruno a emis chiar ipoteza că, 
parţial cel puţin, manuscrisul a fost pierdut sau distrus de 
acei vagabonzi ai mărilor, incapabili să-i recunoască 
valoarea: „Nu pricep de ce sau cum altfel textul a ajuns la 
noi într-atât de fragmentat!”) 

La rândul lor, piraţii au fost înfrânți într-o luptă navală 
lângă Rhodos, iar manuscrisul a ajuns în posesia dogelui 
Massimo Branduardi, la Veneţia. 

Giordano Bruno şi-a amintit că citise despre Massimo 
Branduardi într-o cronică, cum că, fiind intrigat de 
conţinutul textului în speţă, l-a predat Sfântului Scaun. 

Având în vedere legătura manuscrisului deţinut de 
Vatican cu cel aflat în Librarium-ul din Cluny, Papa Leon al 
X-lea s-a simţit obligat să răspundă abatelui: 

„Cât despre Leonardo da Vinci, ştim că a lucrat pentru 
Ludovico şi apoi pentru Maximiliano Sforza. Însă l-a 
părăsit pe acesta din urmă, după ce Francisc I a înfrânt 
trupele Paviei la Marignan.” 

De notat este descrierea aspectului fizic al lui Leonardo 
da Vinci, aşa cum reiese ea din scrisoarea adresată 
abatelui Benedictin. „Prea puțină lume l-a văzut direct. 
Unii spun că este înalt şi slab, alţii spun că este gras şi 
scund, unii ne-au spus că are păr lung şi cârlionţat, iar alții 
ne-au spus că are un început de chelie. Credem că este 
dificil de pus bază pe cele povestite de alţii, mai ales că 
aceştia nu sunt siguri pe ce spun...” 

Următorul fragment de text s-a aflat în posesia 
sinagogii Hairat încă de la înfiinţare. Hairat este o 
sinagogă khazară care a început să funcţioneze în jurul 
anului 700 după Hristos. Interesant este că interpretarea 
rabinilor khazari are în vedere, preponderent, aspectele 
utilitare ale documentului. 

„Passargadae se află undeva la răsărit şi la sud, în 
acelaşi timp.”, enunţă rabinul Zoar Kosh, la începutul 


comentariului său. Propoziția pare lipsită de sens, cel puţin 
din punct de vedere al orientării în spaţiu dar, continuând 
pe aceeaşi linie, rabinul îşi exprimă doctrina despre 
Passargadae care, în opinia lui, nu poate fi decât Sionul 
originar. Etnic vorbind, khazarii sunt o populaţie de 
origine turcă emigrată din stepele Transbaikaliei şi 
stabilită la nord de Marea Neagră, aşa că, sub acest 
aspect, rădăcinile lor geografice nu pot fi decât la est. 

Religios vorbind însă, khazarii sunt mozaici, deci 
originile lor spirituale nu se pot afla decât la sud. Dacă la 
asta adăugăm faptul că sedentarizarea lor a avut loc doar 
cu puţin înainte de anul 700 şi că adoptarea unei religii s-a 
făcut sub presiuni politice (bizantin creştine, pe de o parte 
şi musulmane, pe de altă parte) vom deduce de ce 
formularea de început pare a fi într-atât de ciudată. 

Să nu uităm însă că discutăm despre un popor 
pragmatic. 

„Leonardo da Vinci este, pesemne, un războinic 
strecurat în Sion. Este îngerul doborit care ațâţă semințiile 
între ele”, explică Kosh, dar, atenţie! - „Este vorba de un 
înger malefic. Un înger în stare să deranjeze mințile 
acţionând solitar. Tactica lui este simplă. Deducem din text 
că da Vinci se rezumă la a provoca explozii“, se foloseşte 
oare de un tip aparte de foc grecesc? se întreabă în altă 
parte acelaşi Kosh - şi la a lăsa mărturii despre trecerea sa 
sub forma unor inscripții bizare, explicabile, probabil, doar 
prin studiul amănunţit al Torei. 

Acest fel de a acţiona nu poate decât să-i sperie pe 
oamenii paşnici, care, inconştient, vor supune khaganul 
local unor încercări îngrozitoare, făcându-l stăpânul unei 
țări de neguvernat. Căci ce altceva urmăreşte un înscris ca 
acesta? „EŞTI FIUL MAMEI TALE. NU EŞTI FIUL ŢĂRII 
TALE...” 

Amintim că, la khazari, în anul 843 după Hristos, s-a 
înregistrat prima înregistrare istorică a unei lapidări 
regale, acceptată de suveran, în urma unei judecăţi 


publice. Cu timpul, acest proces (având cauze de ordin 
practic, iniţial) a fost instituţionalizat şi practicat ca ritual 
la înscăunarea oricărui suveran khazar. 

De asemenea, menţionăm că aceeaşi khazari au fost, 
printr-o ironie a istoriei, primii „cruciaţi”, dacă acceptăm 
licenţa de a-i denumi astfel pe indivizii care, grupaţi sub o 
motivaţie religioasă, se duceau să elibereze Pământul 
Sfânt de sub ocupaţia musulmană. Această „cruciadă”, 
care a avut loc pe la 870 după Hristos a fost precedată de 
zvonuri manipulate abil dinspre capitala khazară către sud, 
de incendii survenite fără cauze aparente - manevre care 
aveau ca scop „deschiderea drumului strănepotului lui 
David, noul Profet, născut în Khazaria unică şi 
omnipotentă.” 

Coborind spre Ierusalim în fruntea unei armate de 
50.000 de militari, „Profetul” armatei de turcomani 
iudaizaţi a arborat, pentru prima dată, drept armoarii 
steaua în 6 colţuri. g g . 

Sub stea scria TORA ESTE UN RAU! LASA-L SA 
CURGĂ UNDE VREA! Preluase deci, într-o formă uşor 
modificată, graffiti-ul lăsat de acel misterios Leonardo în 
Passargadae. 

Fragmentul următor se află tot în colecția Bibliotecii 
Vaticane. Nu figurează în catalog, în schimb, aceeaşi 
bibliotecă adăposteşte copia unei scrisori trimise de Papa 
Leon al X-lea în Țările de jos. Adresantul este un călugăr 
franciscan itinerant care, în registrele papale apare ca 
simplu misionar efectuând o navetă de penitență între 
Antwerp şi Delft. Cu toate acestea, având în vedere 
contextul istoric (ascensiunea Reformei) şi modul în care i 
se adresa Leon al X-lea, bănuim că părintele Giacoppo 
Lanista îndeplinea un rol mai mult decât decorativ în 
Ţările de Jos. 


„Preasfinția Ta, Giaccoppo, 


Îţi încredinţez o copie după un text fragmentat, aflat în 
posesia noastră, precum şi scrisoarea pe care mi-a trimis-o 
abatele de Cluny care, se pare, posedă şi el o parte a 
acestui amplu manuscris. Cert este că Leonardo da Vinci, 
actualmente aflat la curtea lui Francisc I, a întreţinut o 
corespondență specială cu Giordano Bruno care, 
momentan, se află în Anglia. Sfintia Ta ştie foarte bine ce 
profera Giordano pe aici. Acelaşi lucru îl face şi în Anglia, 
la Oxford, iar oamenii mei de la curtea lui Henric al 
VIII-lea îmi spun că Giordano va porni, cât de curând, spre 
Țările de Jos. 

Am efectuat cercetări şi asupra celui care, în text, este 
numit Wiard Thurmann. L-am căutat prin toată Republica 
Firenze, sperând că ne poate da o mână de ajutor, mai ales 
că, din manuscris, reiese că respectivul e şi el pe urmele 
lui Leonardo şi al unei ţări bizare, „ţara lui Garay”, pe care 
abatele de Cluny o consideră a fi chiar Franţa. 

În Firenze nu există nici un Wiard Thurmann. Am 
încercat să extindem cercetările în electoratele germane 
ale tânărului Carol Quintul - un adevărat catolic - dar de 
fiecare dată ne-am ciocnit de mentalitatea germană, care 
precum ştii, e deosebit de obtuză. Ei ţin cataloage pentru 
toate breslele, dar se pare că nicăieri nu există „experţi în 
micologie”, aşa că, după mintea germană, Wiard 
Thurmann nu are cum să existe. 

Atunci le-am transmis principilor electori să-l caute pe 
Wiard Thurmann în comunităţile evreieşti, iar ei au promis 
că vor face tot posibilul, îmboldiţi fiind de noul lor suveran. 

Oricum, dorința mea la tine se referă la cu totul 
altceva... am auzit că se află în trecere prin Bruges un om 
credincios nouă de fapt, Carol Quintul mi-a dat referinţe 
despre el - un loial al cauzei catolice care nu se împacă 
nici cu ideile lui Giordano Bruno, nici cu ale lui da Vinci, 
nici cu ale lui Francisc I. Închipuieşte-ţi! Toţi trei spun că 
biserica trebuie separată de Stat în numele individului... 
Nu te grăbi să-i acuzi de luteranism - în sinea ta, 


bineînţeles, căci în public dacă asta ajută la ceva, fă-o! - 
Fiecare are cu totul şi cu totul alte motivații, dar țelul lor 
este comun. Acela de a înființa naţiuni. 

Prea  Sfinţia Ta! Aceşti trei oameni au putere. 
Diavolească, omenească - nu ştiu, dar tot putere se 
cheamă că e! Ia, te rog, legătura cu credinciosul de care 
ti-am spus că e în trecere prin Bruges! Ignaţiu de Loyola se 
numeşte. Spune-i, rogu-te, că sunt dispus să-l sprijin în 
planurile pe care le-a înfăţişat lui Quintul! 

LeonX” 


Între timp însă, abatele de Cluny află de legătura 
stabilită la Antwerp între Leon al X-lea şi Giacopo Lanista 
şi sesizează pericolul reprezentat de înființarea unui nou 
ordin catolic (mă refer la iezuiți, bineînțeles) care ar fi 
diminuat influența Benedictinilor. 

La 20 mai, 1518, abatele trimite o scrisoare lui Carol 
Quintul, în dorința de a-l convinge să ofere benedictinilor 
prerogativele pe care Împăratul, susținut de Papă, dorea 
să le confere unui ordin special înființat. 


„Majestate, 


În opinia noastră, țara lui Garay nu e altceva decât un 
simbol care denumeşte Indiile de Vest, aflate sub 
suzeranitatea Majestății Voastre. Iniţial, am considerat că 
țara lui Garay este Franța, însă cercetări mai 
aprofundate, prin care am reuşit s-o localizăm pe o 
oarecare Anne Marsan în Bretagne, ne-au arătat că prima 
noastră presupunere a fost falsă. 

Anne Marsan este, ce-i drept, o păgână convertită 
recent la catolicism, dar pentru comunitatea druidică din 
care a făcut parte inainte să treacă la dreapta credinţă, 
Garay este un personaj legendar, care a plecat peste 
Marea Oceanică, unde a înfiinţat o ţară nouă. 

În acest fel, am pus toate cele aflate cap la cap. Țara lui 


Garay fiind Indiile de Vest, devine cât se poate de evident 
că faimosul canal la care face referire manuscrisul (cel 
destinat să lege „rezervorul Tyrhennian de Marele 
Rezervor”) nu poate fi altceva decât proiectul prezentat de 
Leonardo lui Francisc I, prin care propune să unească 
Mediterana de Marea Oceanică, folosind cursul navigabil 
al Garonnei, din sud-vestul Franței.” 


Consultând arhivele de la Madrid şi Viena însă, am avut 
surpriza să constatăm că, în aceeaşi perioadă (mai 1518), 
Carol Quintul primise relaţii despre încă trei proiecte ale 
lui da Vinci. 

Leonardo oferea Porții de la Constantinopol patentul 
unei manufacturi capabile să fabrice 40.000 de ace pe oră. 
Concomitent, oferea regelui Suediei 9) navă 
nescufundabilă, acționată prin pedale. De asemenea, 
oferea Poloniei un dispozitiv asimilabil mitralierei. 

Toate cele trei oferte fuseseră făcute nemijlocit de 
Leonardo într-o perioadă de timp foarte scurtă: 7 zile. 
Întrebându-l pe Maximilian, duce de Palatinat, dacă un 
bătrân de 66 de ani e în stare să meargă într-o săptămână 
de la Paris la Constantinopol, de la Constantinopol la 
Stockholm şi de la Stockholm la Krakowia, Maximilian i-a 
răspuns lui Carol Quintul tot printr-o întrebare: 

„Îmi puneţi, cumva, o întrebare de perspicacitate, 
sire?” 

„Exact asta vroiam să aud de la tine.” l-a aprobat 
împăratul şi a trimis o scrisoare de complezență abatelui 
de Cluny. 

Benedictinii pierduseră partida, iar Ignaţio de Loyola a 
fost însărcinat cu înfiinţarea „Companiilor lui Isus”. 
Numele a fost considerat nepotrivit de cardinali, astfel 
încât a fost schimbat în cel de „Ordin al lui Isus”. Pentru 
simplificare însă, istoricii, dar şi contemporanii lor, 
obişnuiesc să le spună iezuiţi. 

Ultima parte a textului fragmentat se află în posesia 


Mănăstirii ortodoxe de la Ohaba Ponor. Pustnicii de acolo 
nu se tem să spună că nu e mare lucru de înţeles din 
manuscrisele pe care le deţin. 

„E semn de la Dumnezeu că Passargadae nu e 
nicăierea pe pământul şi că acele corăbii frânce se duc pe 
valuri într-un loc al Necuratului. Poate că Passargadae 
doar oglindeşte pământul care, de drept e al lui Shamael, 
decăzutul, şi că Passargadae poate să mai fie încă o 
piedică ridicată de Shamael în calea ta, ca să te mai 
încerce o dată după ce mori. Ce-i aia: Wiard şi-a aprins o 
țigară şi s-a uitat într-o parte? Cum adică, „Spune-mi, 
Anais! Leonardo s-a ocupat şi de ştiinţele naturale?” 

Cel care aprinde nu poate fi decât un diavol mai mic, 
unul care vorbeşte cu plantele de anason (Anais), un 
vrăjitor care caută un alt vrăjitor pre nume da Vinci, căci 
ce altceva este acela care se ocupă de alte ştiinţe în afara 
celor Dumnezeieşti?” 


Wiard şi-a aprins o ţigară şi s-a uitat într-o parte. 

— Spune-mi, Anais! Leonardo s-a ocupat şi de ştiinţele 
naturale? 

— Am citit şi eu lucrarea lui Sebastian A. Corn... dar aş 
fi vrut să nu mă întrebi asta, Wiard... 

Anais s-a ridicat de la masă, încurcată. Wiard 
Thurmann fusese mereu nepăsător. Un tip care nu părea 
să aibă obligaţii. Un tip cu bani. Un tip care nu umblă după 
cai verzi pe pereţi. Unul care se culcase cu ea, aşa, fără 
să-i pretindă nimic mai mult ca şi cum fiecare act pe care îl 
făcea era autosuficient. 

— Păcat că textul se întrerupe aici, a încercat-o Wiard. 

— Ce importanţă are că se termină aici? a replicat 
Anais. În ce te priveşte, cel puţin, spune totul. 

Spunea totul. Adică: şi Wiard se adăpa de la ambiţii, 
mesianisme şi dorinţe. Te pomeneşti că, aşa cum sugera 
fragmentul păstrat în bibliotecă, Wiard se întreba în secret 
şi care era treaba cu Passargadae... 


Wiard a ghicit la ce se gândea Anais. Aşa că, a 
întrebat-o prefăcându-se iritat: 

— S-a ocupat sau nu de ştiinţele naturale? 

— S-a ocupat. A desenat secţiuni anatomice. El însuşi, 
în timp ce regula un sfert de femeie, pricepi? Regula un 
vagin căţărat pe o jumătate de pereche de coapse... un 
vagin surmontat de un sfert de abdomen. El însuşi, da 
Vinci, are penis şi sâni, părul lung şi trăsături feminine... 
De regulă, a încercat să stabilească funcţia organelor 
plecând de la structura lor. A mai inventat şi scrisul în 
oglindă, dacă vrei să ştii! De fapt, notițele le făcea scriind 
în oglindă... 

Wiard Thurmann îşi sprijinise bărbia în palmă şi 
zâmbea, uitându-se la Anais. Incă puţin, şi o va... 

— Despre microorganisme a scris ceva? a insistat el. 

— Mi-e silă de tine, Wiard. Norocul tău e că pe vremea 
aia nu se inventaseră microscoapele. Habar n-avea de 
bacterii sau de fungi. N-a ajuns să cunoască ce cunoşti tu! 
Niciodată! 

— Ah! 

Wiard era încântat. Anais a aşezat tomurile lângă ea. A 
scos o batistă dintre faldurile rochiei de catifea şi a început 
să şteargă copertele prăfuite. 

— Să nu-mi spui că vrei să te culci cu mine, Wiard! Ela 
negat. Splendid! Serios, azi chiar că mi-e silă de tine. 
Oricum, toate chestiile astea au fost făcute în 67 de ani. 
Atât a trăit Leonardo. 

Wiard se liniştea din ce în ce mai mult. Se întreba doar 
dacă şi în restul pierdut al lucrării semnate de un 
Sebastian A. Corn, intitulată Națiunea da Vinci, lucrurile 
se petrecuseră chiar aşa cum decurgeau acum. 

Fără îndoială! Până acum, textul scris atunci 
reprodusese cât se poate de fidel întâmplările din 
Passargadae legate de Wiard Thurmann! 

— Te pomeneşti că plângi după ţara lui Garay? l-a luat 
Anais peste picior. 


În Passargadae se înregistra tot. Întrebarea ei era 
riscantă. 

— Vreau să plec, a spus Wiard. Am aflat de la tine ce 
vroiam să ştiu. 

S-a ridicat să iasă din bibliotecă, buimăcind-o pe Anais. 
A deschis uşa şi larma lumii Firenze a dat buzna printre 
rafturile cu cărţi. 

— Să-ţi spun ceva, Wiard! Leonardo ăsta nu cred că 
există. Aşa, pentru amuzamentul meu, am făcut nişte 
calcule - s-a uitat la Wiard, sperând să-l enerveze cumva, 
dar el devenea din ce în ce mai relaxat. Dacă era să facă 
tot ce se scrie că a făcut, tipul ăsta n-ar fi trebuit să 
doarmă, să se reguleze sau să mănânce. Dacă a făcut tot 
ce se scrie că a făcut, Leonardo ăsta al tău n-a avut timp 
nici să respire măcar, din momentul în care s-a născut... 

Anais se îmbujorase la faţă. Vorbea mâncând silabele, 
împroşcând cu salivă. Era exact ce urmărea şi Wiard. 

— Şi care e concluzia ta? 

— Eu cred că Leonardo n-a existat! Eu cred că au fost 
mai mulţi tipi care au semnat cu acelaşi pseudonim! Eu 
cred că da Vinci a fost o gaşcă, sau o mafie, sau o armată... 
ceva în genul ăsta... 

— Asta e şi impresia mea! a pufnit Wiard în râs şi a 
ieşit pe coridoarele lumii Firenze. 


— Admit tot ce-mi spui, Wiard. Văd că nu eşti doar un 
micolog de excepţie, a zâmbit Francesco de Medicis. A 
făcut semn valetului să aducă vin. 

Chianti? Nu. Era prea uşor. Cotes du Rhone, atunci? 
Ăsta da. Era suficient de aspru. Suficient de aspru ca să 
discuţi despre Passargadae în timp ce-l degustai. 

— A săpat canalul dintre Piombino şi Marele Rezervor? 

— L-a săpat, s-a strâmbat Francesco. Scuză-mă, te rog! 
L-au săpat! Națiunea da Vinci a săpat canalul dintre 
rezervorul Tyrhennian şi Marele Rezervor. Cu ce 
influenţează asta culturile tale de fungi? 


— Ah, nu începeţi şi dumneavoastră ca Nora! Sau ca 
Anais! 

— De ce, domnule Thurmann? De ce să nu mă port ca 
un cetăţean responsabil din Passargadae? E cumva o 
necinste să fiu un individ model? Unul care nu-şi pune 
întrebări aiurea? 

Wiard a pufnit în râs. Şi-a amintit de Blaiberg. De 
Medicis erau o familie foarte veche (întrebare: aveau 
100.000 de ani? 1.000.000 de ani? pe ce perioadă se 
întindea arborele lor genealogic?) şi, ca oricare membru al 
unei familii cu tradiţie, ştia să discearnă între ce trebuia 
să-i lase să afle pe ceilalţi şi ce trebuie să păstreze pentru 
el. 

— Blaiberg mi-a spus câte ceva despre diplomaţia 
dumneavoastră. A spus că e ceva ereditar. Că diplomaţia 
se moşteneşte în familia de Medicis precum grupele 
sanguine. 

— Nu cred că Blaiberg s-a exprimat chiar aşa. Despre 
el însuşi nu ţi-a povestit nimic? 

Pauză. Vinul era de-a dreptul aspru. Era, însă, 
momentul lui. Al vinului aspru, rugos. Ce naiba spusese 
Blaiberg despre el însuşi? Că se pricepea să câştige bani. 
Că se pricepea să nu fie dator. Cam atât. 

— Mda. Blaiberg e şi el un tip diplomat, a constatat 
Francesco. Dar, dintre toţi, da Vinci e cel mai diplomat... 
mă rog, el ştie să se folosească perfect de avantajul că e 
multiplu, ca să zic aşa. Ce zici? M-am exprimat corect? A 
făcut o pauză şi a râcâit în tăblia de lemn a biroului, apoi a 
reluat, rar - Ne-am exprimat corect? 

Da. Francesco se exprimaseră corect. Națiunea da 
Vinci fusese cea mai diplomată dintre toate. Națiunea da 
Vinci perforase frontierele Pasargadaei şi ieşise afară. In 
ţara lui Garay. 

— Cu toate astea, v-am avertizat cu toţii. Eu, Nora, 
Blaiberg, Anais. Cu Nora v-aţi purtat cel mai urât. Cu puţin 
efort, lucrurile n-ar fi mers prea rău cu ele. Din partea lor 


ați avut tot concursul, cred că sunteți cu toţii de acord? 

Wiard nu puteau decât să fie de acord. Şi ar fi vrut să 
plece şi ei în ţara lui Garay. Exodul Wiard. 

Francesco au râs. 

— Chiar vreți să mergeţi în ţara lui Garay? 

— Deşi, să ştiţi că lui Blaiberg le pare rău de decizia 
asta. Blaiberg spun că nu există micologi mai buni decât 
Wiard Thurmann în toată Passargadae. Dar dacă spuneţi 
că asta vreţi şi voi... Hmm! 

Francesco au zâmbit îngust. Un fel de: fie! Ăsta erau 
zâmbetul lor. 

— Am vrea doar să mai vedem o dată scrierile lui 
Leonardo. La bibliotecă. La Scampolo! au spus Wiard, 
suspicioşi. Neînţelegând. Ce era aşa de rău cu ţara lui 
Garay? 

— Ne pare rău. Națiunea da Vinci a evadat cu tot cu 
cărţi din Passargadae. Mă rog. Într-un fel, am facilitat şi 
noi transferul ăsta de informaţie. Anais nu mai au nici un 
document semnat de, sau despre Leonardo da Vinci. Doar 
trebuiau să se bazeze şi ei pe ceva, odată ajunşi în ţara lui 
Garay... 

A urmat un moment de linişte. Ornicul din colţul 
biroului. Ceasul cu cristale lichide turcoaz de deasupra 
ferestrei. Dincolo de fereastră: pereţii de sticlă groasă ai 

rezervorului Adriatic. 

— Putem pleca chiar 
acum? 

Francesco au înclinat din 
cap. Lent. Da. Puteau să 
plece. Cu toții. Prin calea 
deschisă de Națiunea da 
Vinci. 

Wiard s-au ridicat şi s-au 
îndreptat spre ieşire. 
Compactaţi. La fel ca toţi 
cunoscuţii lor din 


Passargadae. 

— Domnilor Thurmann! i-au oprit din drum vocile lui 
Francesco. Am fi vrut să vă arătăm cava. 

Wiard s-au răsucit şi i-au văzut pe Francesco 
multiplicat. Ca într-un şir da scuze, cufundaţi în catifeaua 
grenadine. 

— E un lucru cât se poate da evident, domnilor de 
Medicis! Da Vinci au fost diplomaţi pentru că au ştiut să se 
folosească de starea asta. Să v-o pună în faţă. Tuturor. 
Ameninţându-vă că dau totul în vileag. Passargadae ar 
deveni mai greu guvernabilă dacă toţi cetăţenii ar afla că 
sunt multipli... 


— Asta a mai puţin important, domnilor Thurmann, au 
spus de Medicis cu amărăciune. E cu mult mai puţin 
important. Visaţi cu toţii ţara lui Garay! Ţara pe care să v-o 
construiți singuri. Ce nu ştiţi însă e că, în ţara lui Garay 
toate lucrurile au un sfârşit domnilor Thurmann! Acolo, 
dincolo, lucrurile mor, domnilor Thurmann. 

Malvern explicase însă totul de acum 20 da ani. Suma 
particulelor elementare din Univers este finită. Totul se 
putea relua. Totul avea şansa să se repete. Permutările, 
chiar între un număr colosal de mare de particule, ajung să 
se epuizeze, nu? 

Nu asta semnifica şi Națiunea da Vinci de Sebastian A. 
Corn, în care Wiard citise despre sine însuşi ce făcea în 
timp ce chiar făcea? Nu era totul susceptibil să se reia? 

— Nu, domnilor Thurmann! au spus de Medicis şi s-au 
răsucit în scaun, cu spatele la Wiard - Lucrurile sunt 
repetabile doar în Passargadae! 


